10 ardatz izango ditu PSE-EEren hauteskunde programak

Jose Antonio Santano zerrendaburu duen hauteskundeetarako taldeak datozen egunetan 10 ardatz dituen programa aurkeztuko dutela jakinarazi du. Azaldu dutenez “Irunerako defendatzen duten proiektuaren ezaugarri bereizgarriak” laburbilduko dituzte.

Dena den, alkateak aurreratu nahi izan ditu ardatz horien nondik norakoak: “Pertsonak, mugikortasuna, kultura, ekonomia eta etorkizuneko plan handi eta iraultzaileak, kirola eta ekitaldiak, ondarea eta historia, ibairi begira dagoen hiria, gainerako erakundeen aurrean merezitakoa erreklamatzen duena, hirigunetik kanpo eta barruan berdeguneak dituena, erdigunea eta auzoak berdin zaintzen dituen hiria”.

Hauteskunde kanpaina datorren hilaren 12an izango da eta egungo alkateak adierazi du badakiela “aste hauetan herritarrek informazio asko jasoko dutela” eta horren aurrean dio haiek ez dituztela herritarrak “bonbardatuko ezinezko proiektuekin, egingo ez direla badakigun infografiekin eta beteko ez diren promesekin”.

Hauteskunde programaz gehiago jakiteko sozialistek Casa del Pueblo-ra gerturatzeko deia egin du Santanok (Gipuzkoa hiribidea, 12), edota Santanoren sare sozialei adi egoteko adierazi du.


Nestor eta Adrian musikarien kontzertua


Kalteak eragin dizkiete Olentzero eta Mari Domigiren panpinei

Bart gauean, ezezagun batzuek Plaza Berriko etxolan sartu eta Olentzero eta Mari Dominginen panpinak desitxuratu dituzte, baita berau inguratzen duen egurrezko hesia ipurditik atera ere. Kukumixo eta Pil-pileaneko arduradunek jakinarazi dutenez kalteak aurreko aldi batzuetan baino “larriagoak” izan dira eta panpinak erretiratu dituzte, konpondu bitartean. Horrekin batera, gertatu dena salatu eta Udalarekin batera "etorkizunean etxola babesteko modua aztertzeari ekin" diote. Argazkiak: Iker Aldazabal.

Kukumixok eta Pil-pileanek ondorengo agiria kaleratu dute: “Urtero moduan ilusio handiarekin prestatu dugu Olentzero eta Mari Domingiren etxola eta 24ko etorrera ere bai, Soraluzeko umeei eta gurasoei ahalik eta momenturik gozagarrienak eskaintzeko intentzioarekin. Halabaina, ezagutzen ez ditugun arrazoiengatik, pertsona batzuk etxola barrura sartu eta panpinak desitxuratu dituzte (bereziki Mari Domingirena) eta inguruan kalteak eragin ere bai. Ez da lehen aldia, baina oraingoan, kalteak beste batzuetan baino larriagoak izan dira eta gainera, berez jai girorik gabekoa zen gau batean gertatu dira.

Horren aurrean, lehenik eta behin, salatu nahi dugu halako ekimen bati kaltea eragin dioten pertsonen portaera eta ozen esan nahi diegu ez dugula onartzen denona den ekimen kultural bat era horretan kaltetzea. Zoritxarrez, halako eta antzeko gertaerak gero eta ohikoagoak dira gure herrian eta inguruko beste hainbatetan. Ez da aztia izan behar halako portaeren oinarrian gizarte moduan ditugun arazo potoloagoak daudela antzemateko. Gure aldetik, datozen orduotan, panpinak eta ingurua ahal bezala konpondu eta Udalarekin batera, etxola babesteko modurik egokiena zein izan daitekeen aztertuko dugu".

Horrekin batera, Kukumixon eta Pil-pileanen dihardugun herritarrok ahalegina egiten jarraituko dugu kulturgintzaren eta heziketaren bidez denontzat gozagarriagoa izango den herria egiteko eta ziur gaude aurrerantzean ere bidelagun asko izango ditugula zeregin horretan.

Ekarrekin zainduko dugu maite dugun hori!”.


Bakardadeei aurre egiteko Gipuzkoako estrategia aurkeztuko dute gaur

Hariak, bakardadeei aurre egiteko Gipuzkoako estrategiaren aurkezpena egingo dute gaur arratsaldean Donibaneko Juanba Berasategi aretoan. Saioan parte hartuko dute, besteak beste, Maite Peña, Gizarte Politiketako diputatuak, Loreto Osa, Pasaiako Gizarte Ekintza zinegotziak, eta Rakel San Sebastian, Adinberriko zuzendariak.

16:30etan abiatuko da jardunaldia, ordu horretatik aurrera zenbait ekintza antolatu baitituzte Bizkaia plazan. Ondoren, 18:30a aldera, adierazpenak emango dituzte arduradunek, eta 19:00etan hasiko da ekitaldia.

Informazio gehiago nahi duena Adinberriko arduradunekin jar daiteke harremanetan 943 41 53 89 telefono zenbakiaren bitartez.


Euskararen Nazioarteko Egunean adierazpen instituzionala kaleratu du udalak

Hondarribiko Udala osatzen duten lau alderdiek, EAJk, Abotsanitzek, EH Bilduk, eta PSE-EEk, Euskararen Nazioarteko Egunaren adierazpen instituzionala babestu dute. Testuan nabarmendu dutenez, pandemiak sortutako egoeraren aurrean “ez dadila funtsezkorik ezer atzean geratu. Ezta euskara ere, inola ere”. Zentzu horretan, “komunikazio eta jarduera eremu berrietan ere, naturaltasun osoz, dagokion tokia hartzea” dela erronka nabarmendu dute sinatzaileek. Normaltasun berrirako bidean, “aukera paregabea” da euskara lanabes eta tresna “eraginkor” bilakatzeko: “Guztion esku dago”.

2021eko Euskararen Nazioarteko Egunaren adierazpena.


Pakistandarren festa egingo dute andramariak aurreko ostegunean, Elkargunean

Ken Zazpi eta Gozategiren kontzertuak plazan, pakistandarren festa Elkargunean bezperaren bezperan, laburmetrai lehiaketa, umeentzat kale antzerkia, piroteknia erakustaldia, bigarren pilota txapelketa, baserri giroko jokoak Baserritarren Egunerako, futbol partida zezenarekin hilaren 18rako… Andramarietako festa programa ari da forma hartzen, eta gustura dago Ibon Arrieta kultura, kirola, festa eta aisia zinegotzia. «Eragile guztiekin eta hainbat herritarrekin batera ari gara osatzen egitaraua. Festa parte-hartzaileak izango dira», dio. Pasa den astelehenean egin zuten jai parte-hartzaileak sustatzeko bigarren bilera. Ez zen lehenengoa bezain jendetsua izan; orduan 70 bat lagun elkartu ziren, eta bigarren hitzorduan, berriz, 25 bat. «Norbanako gutxi agertu zen bilkurara, baina eragile guztiekin harremanetan gaude: tabernariekin, bertsolariekin, trikitilariekin, futbolekoekin, atletismo taldearekin, pilota elkarteekin, margolariekin… Baita aurretik festa batzordean jardundakoekin, festekin harremana izan dutenekin. Norbanakoak talderen batera edo bestera gerturatu direla uste dut, eta haien bidez bideratu dituztela proposamenak». Bilera, batez ere, koordinaziorako izan zen baliagarria; ekitaldiak ordu berean izan ez daitezen, eta halakoak zehazteko. Lehen bileran mahai gainean jarritako proposamenak eztabaidatu zituzten astelehenean, eta beste batzuk gehitu. «Aurreko bileran hilaren 18an baltsa jaitsiera egiteko ideia atera zen. Baina atzera bota dugu, jendeak ez baitu garbi ikusi. Ez da ur askorik egoten data horietan», azaldu du Arrietak. «Azken momentuan, akaso, egitea erabaki genezake, euria [...]

Ken Zazpi eta Gozategiren kontzertuak plazan, pakistandarren festa Elkargunean bezperaren bezperan, laburmetrai lehiaketa, umeentzat kale antzerkia, piroteknia erakustaldia, bigarren pilota txapelketa, baserri giroko jokoak Baserritarren Egunerako, futbol partida zezenarekin hilaren 18rako… Andramarietako festa programa ari da forma hartzen, eta gustura dago Ibon Arrieta kultura, kirola, festa eta aisia zinegotzia. «Eragile guztiekin eta hainbat herritarrekin batera ari gara osatzen egitaraua. Festa parte-hartzaileak izango dira», dio.

Pasa den astelehenean egin zuten jai parte-hartzaileak sustatzeko bigarren bilera. Ez zen lehenengoa bezain jendetsua izan; orduan 70 bat lagun elkartu ziren, eta bigarren hitzorduan, berriz, 25 bat. «Norbanako gutxi agertu zen bilkurara, baina eragile guztiekin harremanetan gaude: tabernariekin, bertsolariekin, trikitilariekin, futbolekoekin, atletismo taldearekin, pilota elkarteekin, margolariekin… Baita aurretik festa batzordean jardundakoekin, festekin harremana izan dutenekin. Norbanakoak talderen batera edo bestera gerturatu direla uste dut, eta haien bidez bideratu dituztela proposamenak». Bilera, batez ere, koordinaziorako izan zen baliagarria; ekitaldiak ordu berean izan ez daitezen, eta halakoak zehazteko.

Lehen bileran mahai gainean jarritako proposamenak eztabaidatu zituzten astelehenean, eta beste batzuk gehitu. «Aurreko bileran hilaren 18an baltsa jaitsiera egiteko ideia atera zen. Baina atzera bota dugu, jendeak ez baitu garbi ikusi. Ez da ur askorik egoten data horietan», azaldu du Arrietak. «Azken momentuan, akaso, egitea erabaki genezake, euria egingo balu-edo».

Laburmetrai lehiaketa

Hainbat ekitaldi lotu dute, ordea. «Pakistandar talde bat izan zen bileran, euren herrialdearen independentzia egunaren harira, andramaxetan festa antolatu nahi zutela esanez», azaldu du. «Andramari egunean egitea ez zitzaigun egokia iruditu, baina bezperaren bezperan, abuztuaren 13rako polita zela pentsatu genuen. Elkargunean egingo da, herrialde hartako jakiekin-eta».

Egitarauko berrikuntza nabarmenetakoa Andramaixetako

I. Laburmetrai Txapelketa izango da. Abuztuaren 15ean aukeratuko dute irabazlea, herriko plazan, bertaratzen diren herritarrek.

Gaiari dagokionean, andramariekin lotura izan beharko du. Bi eta bost minutu artekoa izan beharko du laburmetraiak, eta formatu digitalean grabatu beharko da. DVD, CD edo edozein ordenagailuk irakurriko duen formatuan. Hala esan dute Udaletik.

Era berean, ezinbestekoa izango da euskaraz izatea. Abuztuaren 12a izango da lanak aurkezteko azken eguna, Azkoitiko udaletxeko harrera bulegoan. Sariak ere zehaztu dituzte: 350 euro eta oroigarria onenarentzat, 200 euro eta oroigarria bigarren onenarentzat, eta 100 euro eta oroigarria hirugarrenarentzat. Informazio gehiagorako Kultura Sailera (943-85 71 70) jo daiteke, edo kultu@azkoitia.net helbidera idatzi.

Plazako kontzertuak ere lotu dituzte tabernariek. Ken 7k joko du hilaren 16an, eta Gozategik 13an. Udalarekiko elkarlanarekin gustura daudela adierazi du Axen Etxanizek. Baina tabernariek ez dute kontzertuak bakarrik antolatuko. Aurten, Sagardo Eguneeko, hilaren 16ko, pilota partidaren ardura izango dute. Pilotari ohiek eta azkoitiarrek osatuko dituzte bikoteak.


Mugimendu feministak manifestazioak deitu ditu M8rako

Jaurlaritzatik errespetuz eta zentzunez jokatzeko eskatu dute. Pandemiaren egoera ikusita ez da manifestazio handiak egiteko momentua Artolazabal sailburuaren arabera.


"Neure bizitzan ziklo bat itxi dela sumatzen dut"

Pako Aristik agur esan dio Urrestillako organoari

Azken hiru hamarkadetan aritu da igandeko mezan organoa jotzen, eta joan den igandean egin zuen azken saioa


Uretako puzgarrien jarduera atzeratzea erabaki du Udalak

Hasiera batean, uretako puzgarriak bihar arratsaldean jartzea aurreikusita zuen Orioko Udalak, baina jarduera atzeratzea erabaki du.

Udako programazioaren barruan, bihar arranplan uretako puzgarriak jartzea aurreikusita zegoen, baina jarduera abuztura atzeratzea erabaki du Orioko Udalak, Eusko Jaurlaritzak emandako irizpideak eta inguruotan bizi dugun osasun-egoera kontuan hartuta.

Oraindik ez dakite zein egunetan egingo duten jarduera, baina data erabakitzen dutenean orio.eus webgunean emango dute horri berri.


"Zenbat eta gehiago jokatu, orduan eta hobeto elkar hartzen dugu"

Pilotazaleak dira, frontoia euren bigarren etxea da eta sarritan entrenatu izan dira elkarregaz. Beraz, zergaitik ez kantxan bikotea osatu? Bizkaiko pala txapelketan elkarrekin jokatzen ari dira Arkaitz Diez (Atxondo, 1995) eta Ane Diez (Atxondo, 2000) neba-arrebak. Hirugarren mailan jokatzen duten bikote misto bakarra da.

Orain arte egindako bideagaz gustura zaudete?

Arkaitz Diez: Ligaxkan hamar partidutik zortzi irabazita final-laurdenetara sailkatu gara. Orain Lekeitioko bikote baten aurka jokatzen gabiltza txartela finalerdietarako. Joaneko neurketa 25-13 galdu genuen, eta bihar jokatuko dugu itzuliko partidua, Lekeition.

Posible ikusten duzue kanporaketari buelta ematea?

A.D.: Besteek asko jokatzen dute, baina esperantza ez da sekula ere galdu behar.

Ane Diez: Gu geurea ematen saiatuko gara eta ea zer gertatzen den.

Bikote misto asko dabiltza txapelketan?

A.D.: Hirugarren mailan gu bakarrik.

Ane D.: Beste mailetan emakumeren bat badabilela pentsatzen dut, baina, horixe, gutxi gara, banakaren bat. Batzuk apur bat harritu egiten dira ia denak gizonezkoak diren txapelketa batean emakume bat jokatzen ikusten dutenean. Atipikoa delako.

Aspalditik jokatzen duzue bikote moduan elkarregaz?

A. D.: Iaz jokatu genuen lehenengoz, Bizkaiko Trinkete Txapelketan.

Ane D.: Baina frontoi luzean hauxe da aurreneko aldia.

Zelan erabaki zenuten bikotea osatu eta txapelketetara aurkeztea?

A. D.: Askotan jokatu izan dugu elkarregaz, Apatako frontoian.

Ane D.: Nik Basauriko klubagaz jokatzen nuen. Ez neukan nogaz jokatu eta Basauriko klubean beste neska bat egoera berdinean zegoen. Beraz, biok batera jokatzen hasi ginen. Baina Basauriraino joan beharra beti… Neba Iurretako Olaburu klubean zebilen eta orain ni ere han nabil. Hango entrenatzaile Josetxu Areitiok txapelketetara elkarregaz aurkeztera animatu gintuen eta probatzea erabaki genuen.

A.D.: Iurretan entrenatzen gara sarritan, eta Josetxuk beti lagundu izan digu.

Bikote moduan zelan konpontzen zarete?

A.D.: Ondo. Elkarregaz zenbat eta partidu gehiago jokatu, orduan eta hobeto elkar hartzen dugu.

Ane D.: Bikote moduan hobetzeko, garrantzitsua da komunikazioa. Batak besteari garbi esatea zertan hobetu behar duen.

A. D.: Guretzat erraza da. Konfiantza handia dugu gauzak elkarri esateko. Azkenean, hobby moduan hartzen dugun kirola da eta ondo pasatzen ahalegintzen gara. Ez gara haserretzen.

Zelan joan zen iaz Bizkaiko trinketeko esperientzia?

A.D.: Oso ondo. Irabazi egin genuen.

Ane D.: Egia esanda, txapelketa irabaztea sorpresa izan zen.

A. D.: Gutxi entrenatuta joan ginen eta ez geneukan esperantza berezirik, baina partidu bat irabazi, hurrengoa ere bai… Apurka kanporaketak gainditzen joan ginen eta, azkenean, txapela etxera!

Ane, zu buruz buruko Bizkaiko trinkete txapelketan ere bazabiltza. Zelan doa txapelketa?

A.D.: Oraingoz, ondo doa. Bariku arratsaldean finalerdia jokatuko dut. Lehenengoz heldu naiz hain urrun. Ez da ondoen nabilen espezialitatea, baina gogotsu nago.

Frontoi luzea ala trinketea, zer duzue gurago?

Ane D.: Nik frontoi luzea. Trinketeak urduri jartzen nau. Pilotak jo egingo nauen sentsazio hori izaten dut.

A.D.: Niri berdin dit. Bietan gustura jokatzen dut.

Nor da aurrelaria eta nor atzelaria?

A.D.: Frontoi luzean Anek atzelari jokatzen du eta nik aurrelari. Trinketean alderantziz aritzen gara.

Zergaitik aldaketa hori?

A.D.: Trinketean atzeko jokoa eskumatik jokatzen da eta pilota sarerantz bidaltzea da askotan kontua, ezkerreko aldera. Pilotak sarea ikutzen badu, amaitu da tantoa. Ane ezkertia da eta abantaila du sare ingurua babesteko.

Arkaitz, zu esku pilotan ere bazabiltza. Zelan doa denboraldia?

A.D.: Denboraldi arraroa doa, baina gustura nabil. Urte batzuk daramatzat Mikel Bereinkuagaz jokatzen, eta ondo konpontzen gara.


Javi P3z: "Aukeratu behar badut, nahiago dut baikorra izan"

Javi P3z musikariak (alkandora gorrikoa) gidatzen duen Triz3ps hirukoteak Zarauzko Kalegorria Iñurritza ekimenean joko du (Argazkia: Syntorama) Musikaria, musikagilea, ekoizlea, disko-jartzailea eta ekitaldien antolatzailea da, baita soinu-banden egilea ere; Asier Altuna eta Telmo Esnal zuzendarien filmeetan hartu du parte (Aupa Etxebeste!, Bertsolari eta Urteberri on Amona). Geldirik egoten ez den artista horietakoa da Javi P3z (Donostia, 1967). Beti du proiekturen bat esku artean, eta oraingoak giharre izena du: Triz3ps. Oriol Flores bateria-jotzailea eta Alberto Bosch baxu-jotzailea bidaide harturik, funk eta soul giroan murgilduta dabil. Bera da taldeko gitarrista eta ahotsa, eta UROLA KOSTAKO HITZAk harekin solas egiteko parada izan du. Otsailean kaleratu zenuten lan berria, eta estatu osoan aritu zarete zuzenean aurkezten. Espero zenuten erantzuna izan al du diskoak? Harrera ona izan du. Dena dela, zerbait berria egiten dugunean ez dugu inolako erantzunik espero. Sinpleki nahi duguna egiten dugu, jendeari gustatuko ote zaion ala ez erreparatu gabe. Erantzun ona jaso dugu, egun bizi dugun egoera kontuan izanda. Komunikabideetan, krisia dela eta, musika zabortegi moduko atean geratu da, eta ez zaio kasu gehiegirik egiten. Dena dela, hor gaude. Gure baza handiena zuzeneko emanaldiak dira, eta gure musika hor proposatzea gustatzen zaigu. Musikalki funky-soul nahasketarekin jarraitzen duzue, baina, agian, abesti berriak pausatuagoak dira, soul kutsu handiagoak eta sentituagoak. Ados al zaude? Lehen diskoa 2011an atera zen, eta gure hastapenetako abestien bilduma izan zen. Taldea bi urte lehenago sortu genuen, eta abesti horiek garai hartakoak dira. Agian, ez daude guztiz gorpuztuta. Harrezkeropo, lan egin dugu entsegu lokalean, eta prozesuak ematen dizun eskarmentua dugu orain. Doinu trinkoa lortu dugu. Talde izaera handiagoa dugu, eta hori antzeman egiten da, abesti berriak modu arinean eta naturalean entzuten direlako. Bigarren lana sei abestiko EP bat da. Disko bat bilakatzeko intentzioarekin akaso? Ez du zertan iraupen luzeko disko bat izan behar. Hori da gure egungo filosofia. Lehen diskoa, nolabait esateko, osatuta zegoen; abesti ugari genituen eta hamar barneratzea erabaki genuen. Syntorama management bulegoarekin lan berri bat egiteko hgitz egin genuenean, EP bat egitea proposatu genien. Ez genien lan hau bakarrik proposatu, baizik eta sei hilabetean behin EP berri bat. Eta horretan gabiltza. Urrian bigarren lan bat grabatuko dugu. Ez duzue denbora alderrik galtzen. Zortzi abesti berri ditugu, eta urrian Kaki Arkarazorekin grabatuko ditugu. Gero, ikusiko dugu noiz eta nola argitaratuko dugun. Izan ere, ez dugu disko formatuan kaleratzeko asmorik. Beste formatu batean izango da. Ideia berritzaile bat dut buruan: objektu bat litzateke, baina ez da CDa edo biniloa izango. Ordenagailuarekin zerikusia izango du, baina ez internetekin. Objektu autonomoa izango da. Itzul gaitezen egungo diskora. Abestiek giro ona islatzen dute, bizizaleak eta baikorrak baitira. Azken abestiak (Ten fe) dioen bezala, bizi dugun egoera honen aurrean ez da fedea inoiz galdu behar? Itxaropena eta fedea ditugun gauza bakarrak dira. Aukeratu behar badut, nahiago dut baikorra izan. Irtenbide gehiago aurkitzen dituzu baikor izanda ezkor izanda baino. Ez zara miserien inguruan etengabe ariko. Jakina, miserien inguruan hitz egin dezakezu, baina modu konstruktiboan betiere. Bestalde, euskaraz abestera ere animatu zara, Bizitza maite abestian. Gizarte elebidun batean bizi gara, eta euskara oraindik gainditzeko dudan irakasgai dut. Niretzat galdutako kate-maila da: nire familia euskalduna zen, nire amonaren aldetik, baina ipotx alu horrek jende asko izorratu zuen, eta tartean gu ere bai. Konplexua da zure ama hizkuntza izan ez den hizkuntza batean espresatzea. Kontrolatzen ez duzunez, adierazi ezin duzu maitasuna bezala da. Niretzat garrantzitsua da, eta pixkanaka-pixkanaka ikasten ari naiz euskaltegian. Triz3ps hirukote bat da, tarteka boskote bihurtzen dena. Iñurritzan zein formatutan joko duzue? Ostiralean Zarautzen jotzen dugu eta larunbatean Besaingo jazz jaialdian, eta bietan boskote modura ariko gara. Biran diskoan parte-hartu dugun bost kideok aritu gara, baina Luis Camino Sevillan bizi da eta askotan zaila egiten zaigu guztiok elkartzea. Hori horrela, taldearen izenak zentzua galtzen al du? Triz3ps beharrean Quintupl3pz bihurtzen da kar-kar. Egia esan, Triz3ps gara, baina Paul San Martin teklatu-jotzailearen eta Luis Camino perkusio-jotzailearen kolaborazioekin. Triz3ps gehi Biz3ps gara kar-kar. Egia esan taldearen izenak ez du zentzurik, bostok integraturik gaudelako eta oso ongi moldatzen garelako. Zarauzko emanaldia kalean izango da. Zuen proposamenak, dena den, areto txikietarako aproposagoa dirudi. Ez al zaizue arraro suertatuko? Ez, niri asko gustatzen zait kalean jotzea. Triz3ps taldearekin atari zabalean jo izan dugu; iaz, esaterako, Donostiako Jazzaldian izan ginen, eta primerakoa izan zen. Gure musika jai-girokoa da, eta arratsaldeko azken ordu horiek oso onak iruditzen zaizkit jotzeko. Aretoetan beste ezaugarri batzuk hartzen dituzu; elektrikoagoa, akaso. Beraz, ilunabarrean garagardo bat hartzen entzutzeko primerakoa da? Bai, horretarako guztiz aproposa dela uste dut. Ez gara musika talde kañeroa, baizik eta entzutekoa eta dantza egitekoa. Giro horretarako egokia, azken finean. Kontzertuaren ondoren DJ bezala ariko zara. Zer nolako musika jarriko duzu? Etxekalte garaiko Javi P3z itzuliko al da? Suabeagoa izango da. Tira, Etxekalten denetariko musika jartzen nuen, heavya izan ezik. Soul eta funky generoko musika izango da batik bat; nobedadeak eta iristen zaizkidan gauza interesgarriak. Guztia oso organikoa izango da, eta ahots askorekin.


Kanpainak

Hauteskunde kanpainak iraganeko zirrikitu bat dira.

Askotan esan dudan bezala, niri teknologia ez zait asko interesatzen. Baina onartzen dut aurrerapen tekniko batzuek errazago egiten dutela gure bizitza. Adibidez, mugikorrarekin ordaintzen dut, eta horrela ez dut diru kopuru handirik eraman behar gainean. Osakidetzaren txartela, gidabaimena eta beste txartel batzuk ere daramatzat telefonoan.

Era berean, apurka-apurka, Internet bidezko tramiteak egitera ohitzen ari naiz, nahiz eta hasieran kosta egiten den, uste dut denbora eta eragozpen asko aurrezten direla. Horregatik, alkateren bat hauteskunde kanpainaurrean bizikleta batetik erortzen ikusi nuenean, ea gertaera batzuk beharrezkoak ziren galdetu nion nire buruari. Hauteskunde kanpaina, kasu askotan, politikari jatorregiak gure botoaren bila edozein modutan ikustean datza. Berdin dio inoiz egin gabe sukaldatu behar duten edo beste egoera batzuetan agurtu ere egingo ez luketen jendearekin musukatu eta argazkiak atera behar dituzten. Karguak mantentzeagatik egiten dute.

Hauteskunde kanpainak iraganeko zirrikitu bat dira. Gaur egun, edozein herritarrek ikus dezake edozein alderdi politikoren hauteskunde programa, eta frogatutako kudeaketarekin batera, bere botoa erabaki dezake. Eta, beste aldetik, mugikorrarekin bozkatzeko aukera ere izan beharko genuke. Errenta aitorpena eta beste gestio batzuk egin ditzakegu, baina ezin dugu bozkatu? Ulertzen dut hautetsontziak nahiago dituztela batzuek, baina telematikoki bozkatzeko aukera ematea posible izan beharko litzateke. Politika modernizatuko bagenu, denbora eta dirua aurreztuko genuke. Eta garrantzitsuena: agian ez genuke ikusiko hainbeste politikari erridikulua egiten.

Txema Tocino.

Iritzi artikulu hau argitaratzean, ALEAk ez ditu bere gain hartzen egileak adierazitako iritziak, ezta horiekin lotutako erantzukizunak. Zure iritzia bidali nahi baduzu, idatzi erredakzioa@alea.eus helbide elektronikora.


Enplegu planen barruan 78 lan kontratu sustatuko ditu udalak

Errenteriako udalak Oarsoaldea Garapen agentziarekin lankidetzan 78 lan kontratu sustatzeko programak martxan ditu. Gaur eman dute horien berri Aizpea Otaegi alkateak, Alazne Korta Giza Baliabidetako zinegotziak, eta Patxi Arrazola, Oarsoaldea Garapen Agentziako Enplegu Sailaren zuzendariak.

Horietan sakondu aurretik, Oarsoaldearentzat ona bezain pozgarria den datu bat zabaldu du Otaegik, “langabeziari dagokionean inoizko daturik hoberenetan dago eskualdea. Bada gaurko agerraldiaren testuinguruan balioan jartzeko zerbait, gure eskualdearen kohesioari buruz hitz egiten duen datu bat dela, eta horren atzean ikaragarrizko lana dago, elkarlan instituzional handia, baita garapen agentziak enpleguak sustatzeko egiten duen lan handia. Une honetan ekaineko datuak dira, Oarsoaldean 8,67ko langabezia tasa daukagu”.

Tasa hori Espainiako Estatuaren tasaren—%11,7— eta Araba, Bizkai, eta Gipuzkoako—%9,9— bataz besteko tasaren azpitik dago. “Gurea bezalako eskualde batentzat historikoki langabezia tasa oso larriak eta handiak bizi izan dituena, uste dut nabarmentzeko moduko datua dela eta azken urte luzeetako daturik onena da”. Hala ere, datuak horiek izanagatik, enplegua sustatzen jarraitzeari ezinbesteko iritzi dio udal agintariak, “batez ere zailen daukatenei lagundu behar zaie lan merkatuan txertatzen. Zailen dutenak izaten dira lehen enplegurako sarbidea bilatzen dutenak, baita ere adinarengatik, jatorriarengatik edo formazio mailarengatik enplegagarritasun ahulagoa dutenak. Helburua, beraz, kolektibo horiei enplegura sarbidea izan dezaten laguntzea”.

Enplegu Plan bakoitzak bere programa

Lan kontratuak sustatzeko programei begira, udalak Oarsoaldea Garapen Agentziarekin batera lanean jarraitzen duela esan du Otaegik, enplegu plan eta lan lerro ezberdinak martxan jarriz Errenteria-Oreretako eta bailarako kontratazioak bultzatzeko. Enplegu plan bakoitzak bere programa du. Aurten enplegua sustatzeko toki ekintzetarako diru laguntzen barruan, gazteak kontratatzeko diru laguntzak, administrazio publikoan lehen esperientzia izateko programa eta, auzolan Industria, Auzolan Balioanitza eta Beraun Auzolanean dira programa horiek.

Langabe kopurua jaisteaz harago aipatu planek hiru helburu zehatz dituztela nabarmen jarri du alkateak: “Errenterian bertan zein Oarsoaldean enplegua sustatzea, langabeei lan merkatuan sartzen laguntzea, eta azkenik, lan merkatuan sartzeko zailtasun bereziak dituzten pertsonen enplegagarritasuna handitzea”.

Programa horiek guztiak Lanbideren bidez kudeatzen dituztela ekarri du gogora alkateak, eta horrenbestez, hautagaiek ezinbestekoa dutela Lanbiden izena emanda egotea enplegu bilatzaile bezala edo izena emanda badaude, informazioa eguneratua izatea era aipatu du, “garrantzitsua da dei hori egitea jendeari izena eman dezan Lanbiden edo datuak eguneratu ditzan. Izan ere enplegu plan horien arrakasta hautagaiak izatean datzala erantsi du, “benetan behar dutenei erantzuteko tresna izan daitezen”.

Ildo beretik jo du Alazne Kortak. Lanbide izena emanda egotea ezinbestekoa dela enplegu planean parte hartzeko nabarmendu du Giza Baliabidetako zinegotziak. Hiru plan aurkeztu ditu berak: Enplegua sustatzeko Tokiko ekintzen deialdia, “horren barruan udalak 28 lanpostu sustatuko ditu, hiri mantenuko hainbat ofizioei lotuta daudenak, eta bestea administrari laguntzaileei lotuta”.

Kontratuetarako profilak

Zehazki, bi peoi elektrikari, brigadako bi peoi, arotzeriako ofizial bat, arotzeriako peoi bat, igeltsero ofizial bat, iturgintzako ofizial bat, errementaritzako ofizial bat, errementaritzako peoi bat, bi pinturako ofizial, lorezaintzako ofizial bat, garbitzaile bat, eta hamabi administrari laguntzailea.

Hiri Mantenuko departamentuari laguntza emango dioten lanpostuen lan eskaintzak urriaren 9ra arte egongo dira argitaratuta (egin klik hemen), eta administrari laguntzaileen lanpostuak urriaren bukaerara arte.

Gazteak kontratatzeko EGF Plus laguntza eta Administrazio Publikoan Lehen esperientzia programak aipatu ditu ondoren Kortak. Hamar lanpostu berri aurreikusi dituzte eta profilak aurrekoetan baino teknikoagoak dira programa horietan, eta 30 urte arteko gazteei begirakoak dira eta iraupen luzeagoko kontratuak izaten direla azaldu du zinegotziak”. Lanpostuak EGF Plus programan honakoak, honakoak: Komunikazioko bi teknikari, bi digitalizatzaile, aholkulari juridiko bat, informatikari bat, dinamizatzaile bat, eta bi elektrikari ofizial”.

Bestalde administrazio publikoetan lehen esperientzia izateko programa, Next Generation funts komunitarioak finantzatutakoa da, eta urtebeteko prestakuntza kontratuak egitea ahalbidetzen du eremu publikoan esperientzia lortzeko. Programa horren barruan dagoeneko hiru kontratazioa egin dituela udalak joan den ekainean azaldu du kortak, “bi administrari eta Hezkuntza eta Gazteria teknikari bat. Orain sei lanpostu kualifikatu berri bultzatuko dira, datozen hilabeteetan iragarriko direnak”.

Hortaz, 16 izango dira gazteei zuzendutako lan kontratu berriak.

Kolektibo zaurgarriei begirako programak

Enplegu Planaren barruan kolektibo zaurgarriei begirako programak ere badira. Horien gainean Patxi Arrazola mintzatu da. “Programa horiek pertsona zaurgarriak gizarteratzea eta laneratzea dute helburu”, azaldu du Oarsoaldearen ordezkariak. Aurten Errenteriako Udalak, Oarsoaldeko beste hiru udalekin elkarlanean eta Oarsoaldea Garapen Agentziaren bidez, Lanbidek lagundutako hiru programa jarri ditu martxan: Auzolan Industria, Auzolan Balioanitza, eta Beraun Auzolanean. Horien bidez, egoera zaurgarrian zeuden 31 pertsona formatu eta kontratatu dira, interes sozialeko lanak egiteko.

Langabezia gutxitzen doan neurrian, zaku horretan zaurgarrienak gelditzen direla azaldu du Arrazolak. Horien kasuan ez omen dira mugatzen lan kontrataziora egitera azaldu du garapen agentziako kideak, “erantzun integrala ematen diegu, kolektibo horren laneratze eta gizarteratzea lantzeko modua, integrala behar du, ez da kontratazio hutsa, bestelako osagaiak dituen programa behar du”.

Azken arlo honetan lehenengo bi programak martxan dira, eta datorren astean abiatuko dute Beraun Auzolanean. Azken programa honen gainean mintzatu da Otaegi azalpena emateko, “Beraun Auzolanean udala bultzatzen ari den Beraun Planaren barruan txertatzen da. Beraun planak hiru lan ildo barnebiltzen ditu, etxebizitza partikularren birgaitzea, badago auzoaren birgaitzea espazioa publikoan interbentzioak eginez, eta hirugarrenik kolektibo zaurgarriak laneratzeko estrategia inplementatzea. Horregatik izena du Beraun auzolanean, Beraun planaren barruan txertatzen delako”.


«Fisikoa garrantzitsua da baina burua hotz mantendu behar da»

Axun ELIZALDE ARIZTEGI, Etxalarko baserritarra

Amaiurren grabatu zen Herri txiki, infernu handi saioan azaldu zen Axun Elizalde Ariztegi etxalartarra eta baserriko lanak egiteko bere abileziagatik EITBk estreinatu duen saio berrian parte hartzeko dei egin zioten, eta berak erronka onartu zuen.

Nola aurkeztuko zenuke zeure burua?

Pertsona alaia, nahiko urduria, langilea eta bi umeren ama naiz. Jaiotzez etxalartarra naiz, nahiz eta aspaldi Amaiurren bizi.

Zein dira zure zaletasunak?

Azienda eta baserriko bizimodua aunitz gustatzen zaizkit, baina ni aspaldian joana naiz baserritik. Etxalarren, gurasoen etxean, behi esnedunak genituen, baina gurasoek aspaldi saldu zituzten etxekoek baserriko martxarekin segitzeko asmorik ez genuela ikusirik. Hala ere, Amaiurren kasik bi urtez igandetan behiak jezten aritu naiz. Diru truke aritu banaiz ere, afizioa nuen.

Zer da Baserria saioa?

Baserria saioa, niretzat aukera bat izan da. Momentu horretan hagitz estresatua nengoen. Konfinamenduan umeekin, bortz eta hiru urtekoak, etxean egon nintzen eta gainera, lana utzi nuen. Momentu gogorra izan zen eta aukera hau eskaini zidatenean nire errutinatik ateratzeko ihesbide gisa ulertu nuen.

Saioaren grabaketa noiz hasi zenuten?

Grabaketa irailaren 28an hasi genuen. Saioan sartzeko parte hartzaile guztiek PCR proba egin behar izan genuen eta gero han denak maskararik gabe ibili ginen eta niretzako ikaragarrizko askatasuna izan zen. Ni hagitz maitekorra naiz, besarkadak ematea aunitz gustatzen zait eta bertan askatasun hau izan nuen.

Zein proba mota egiten zenituzten?

Probetako bat gurdi batekin oztopoak gainditzea zen, bertze batean, malda batean zeuden kalabaza batzuk hartu behar izan genituen eta ondotik pisatu, ardiak itxituretan sartu… Batez ere, jarduera fisikoak egin ditugu. Eta niretzat saioak izan duen makurrena hori izan da. Denbora aunitz pasatzen duzu saioa grabatzen, baina proba egin ondotik ordu aunitz pasatzen genituen deus egin gabe. Esperoan zinen eta bat-batean probarekin hasten zinen, zerotik ehunera segundo gutitan, eta hori arront gogorra egin zait. Ehuneko ehuna eman behar duzu eta nik igual, zentzu horretan, ez nuen espero zena eman, nerbioak tarteko zirela. Gainera, kamera aitzineko presioa handia da. Herri txiki, infernu handi saioan dena ongi antolatua dago. Zuretzat ezaguna den leku batean eta zu prest zaudenean zure abileziak erakusten dituzu. Dena aitzinetik prestatua eta lotua duzu. Aldiz, Baserria saioan modu inprobisatuan proba batzuetan lehiatu behar duzu. 40 minutuz proba grabatzen duzu eta gero, ahantzi egiten zara. Gainera, saioa leku arrotzean jende ezezagunarekin gauzatzen da. Baina esperientzia hagitz polita izan da. Nik negar pila egin dut. Hustu naiz, baina hori behar nuen.

Aipatu duzunez, saioan ez zenuen zuk eman izena…

Ez, Amaiurko Herri txiki infernu handi saioan agertu nintzen. Ez zidaten deus abisatu, EITBkoek Amaiurko alkateari deitu eta honek nire telefono zenbakia eman zuen niri deus erran gabe eta ezusteko handia izan zen. Baina bueno, niri ez zait inporta, hagitz jende artekoa naiz.

Zuzenean baserritarren taldean sailkatu zintuzten...

Nik aipatu nien ttikitatik baserrian hezia nintzela, baita duela 15 urte ez garela bertatik bizi ere. Baina «zu baserritarren taldean egonen zara» erran zidaten eta horrela sailkatu ninduten. Bikoteak sortu zizkiguten, baserritar bat eta kaletar bat. Eta berarekin ongi eraman behar zenuen. Egia erran, ez nuen ezberdintasun handia sumatu nire eta kaletarraren artean.

Zein izan da proba zailena?

Zailena gurdiaren proba izan zen, hagitz fisikoa baita. Hori garraiatu beharra lohiarekin… Eguraldiak ere ez zuen sobera lagundu, lehen egunean ona egin bazuen ere, gainerako egunetan euria eta hotza egin zuen, eguraldi guztiz kaxkarra. Fisiko handia eta indarra duenak errazago egiten zituen proba hauek, baina, ni nire 50 kiloekin, mugatuago nengoen.

Zein dira saioan parte hartzeko behar diren gaitasunak?

Nik beti pentsatu dut fisikoaz gain zeure burua gainditzeko nahia dela garrantzitsuena. Nire kasuan, ez dut hau egin inori deus demostratzeko, nire ingurutik atera eta zerbait ezberdina probatu nahi nuen. Fisikoak laguntzen du, noski, baina, burua ere izan behar duzu. Burua hotz mantentzen jakin behar da, proba aztertu.


Unai Etxeberriaren kaleratzea Espainiako Kongresura eramango du EAJk

Granadaren erabakiak «atezainaren adierazpen askatasunarekin talka» egiten duela adierazi dute.

EAJk «onartezintzat» jo du Granadak Unai Etxebarria Altsasuko gazteen aldeko elastikoa erakusteagatik kanporatu izana, eta gaineratu du erabakiak «atezainaren adierazpen askatasunarekin talka» egiten duela. Jeltzaleak prentsan argitaratutako informazioan oinarritu dira, eta, horren arabera, Granadak zigor espedientea ireki zion atezainari, taldea Europako Ligarako sailkatu zeneko ospakizunetan Altsasuko gazte atxilotuen aldeko elastiko bat erakutsi zuelako. EAJk adierazi du «hainbat albisteren arabera, espediente hori kaleratze bihurtu» dela.

Iñigo Barandiaran diputatu jeltzaleak «onartezintzat» jo du kaleratzearen balizko arrazoia, eta «arrazoi ideologikoengatiko diskriminazioa» baieztatuz gero, «eskubideen urraketa larritzat» hartuko luke, «lan arloan zein arlo zibilean».

Barandiaranek hiru galdera zuzendu dizkio idatziz Espainiako Gobernuari: «Uste al du Gobernuak kontatutakoa bezalako kaleratzeak bateragarriak direla lan legedarekin?»; «Uste al du Gobernuak bere agenteen bidez —lan ikuskaritzaren bidez— zaindu beharko lituzkeela adierazitakoa bezalako jokabideak?»; eta azkenik, «Onartzen al du Gobernuak, adierazpen askatasuna baliatuz, erabaki judizialekin edo gobernu erabakiekin desadostasuna egon daitekeela, eta erabaki hori baliatzen dutenek ez dutela beren eskubideen beldur izan behar?».

Mertxe Aizpurua EH Bilduko diputatuak ere kritikatu du Etxebarriaren kaleratzea, eta adierazi du «adierazpen askatasuna eta beste eskubideak besteentzat omen» direla. Mikel Buil Nafarroako Ahal Duguko parlamentariak elkartasuna adierazi dio jokalariari, eta zera gaineratu du: «Voxek irabazi du, eta demokraziak galdu».


Hilik aurkitu dute ostegunean Lantzen galdutako emakumea

Ostegunetik martxan izan da Lanzko 84 urteko emakumea bilatzeko dispositiboa. Gaur eguerdian topatu dute, hilik.

Pasiatzera irten zen ostegunean emakumea, eta iluntzean etxera bueltatu ez zela ikusita, familiak larrialdi zerbitzuetara deitu eta bilaketa dispositiboa martxan jarri zuten. Suhiltzaileak, foru polizia eta herritar ugari aritu dira egunotan galdutako emakumearen bila. Zoritxarrez, hilik topatu dute gaur eguerdian.


SUDC-en aurtengo sardina prest

Sei metro eta 150 kilo inguru ditu SUDC elkarteak gaur, martitzena, iluntzean kalera aterako duen sardinak. Josu Arkauzek egin du eta alboan izan du haren aita Juan Luis, laguntzaile moduan. Arrasate Irratiko Igo autobusera saiora gonbidatu dute SUDC elkarteko presidente Juan Luis Arkauz.


Debagoieneko sortzaile ugari izan dira 56. Durangoko Azokan

Online eta bertatik bertara jarraitu ahal izan da Durangoko Azokaren 56. aldia eta antolatzaileek aurtengoaren balorazio positiboa egin dute: emandako datuen arabera, 25.000 kulturzalek baino gehiagok zapaldu dute Landako Gunea. Urtero bezala, Debagoieneko sortzaileen presentzia ere nabarmena izan da. Gaur, 21:30ean, Durangoko Azokari buruzko saio berezia eskainiko du Goiena telebistak.


Simon Yatesek irabazi du Alpeetako Tourra; Pello Bilbao, bigarren sailkapen nagusian

Txirrindulari britainiarrak irabazi du itzulia, podiumean Pello Bilbao bizkaitarra eta Aleksandr Vlasov errusiarra lagun izan dituelarik. Grosschartnerrek lortu du garaipena azken etapan.

Simon Yates (BikeExchange) izan da Alpeetako Tourreko irabazlea. Ostiral honetan amaitu den lasterketan, Pello Bilbao (Bahrain-Victorious) bigarren izan da. Txirrindulari bizkaitarrak maila ona erakutsi du, ostegunean etapa irabazita eta sailkapen nagusiko bigarren postuan amaituta.

Bosgarren eta azken etapa Idroland eta Riva del Garda (120,9 Kilómetros) artean egin da, irabazlea Felix Grosschartner (Bora-Hansgrohe) izan delarik. Eguneko ihesaldian 16 txirrindulari sartu dira, baina helmugarako 45 kilometro falta zirenean sei geratu dira lasterketaren buruan. Seiko talde horretan egon da Julen Amezketa (Caja Rural-Seguros RGA) nafarra, Pinot, Grosschartner, De Marchi, Gallopin eta Roche txirrindulariekin batera. Ondoren, Steinhauser, Scotson, Van Garderen, Bidard, Storer eta Fabbro sartu dira lasterketaren buruko multzoan.

Hala ere, helmugarako 23 kilometro falta zirenean, berriro multzoa murriztu, eta sei txirrindulari geratu dira buruan: Pinot, Grosschartner, De Marchi, Gallopin, Roche, Julen Amezketa eta Steinhauser. Lau kilometro gehiago gainditu ostean jo du erasoa Grosschartnerrek, inor ez da haren erritmoa jarraitzeko gai izan, eta austriarrak lortu du etapako garaipena. Atzetik sartu dira Roche (bigarren) eta De Marchi (hirugarren), 34 segundora. Tropela irabazlearengandik 40 segundora helmugaratu da.

Sailkapen nagusia horrela geratu da: Simon Yates lehen postuan, Pello Bilbao bigarren 58 segundora, eta, Aleksandr Vlasov hirugarren, 1'06"ra.


Bueltan da Aba Taano afrikar gospel taldea, asmo solidarioekin

Mundukide elkarteak Mozambiken duen proiektua babesteko emanaldia egingo dute zapatuan Amaia antzokian, 19:30ean hasita.

Mundukidek eta Harremanek gonbidatuta, palmares izugarria daukan boskoteak berriz bisitatuko du Amaia antzokia, duela hiru urte egin bezala. Musikariek gogoan dute orduko hartan arrasatearren aldetik jasotako harrera beroa, Haurtxo txikia-ren bertsio afrikarra abestu zutenean "benetan" hunkitu baitzen publikoa. Zapatuan ere, hilak 19, 19:30ean hasita, lepo beteko da aretoa, ez baita egunero ikusten nazioarteko hamaika sari irabazi eta Europako hamahiru herrialdetan 1.500 kontzertu baino gehiago eman dituen talde bat. Gainera, Goikobaluko gazteek lagunduko diete une batzuetan koruekin.

Landa garapena bultzatzeko

Mundukidek landa inguruneko herritarren garapen sozioekonomikoa bultzatzeko proiektua du Mozambiken, pobreziaren kontrako borrokan laguntzeko eta biztanleen diru sarrerak modu sostengarri eta bidezkoan handitzeko anbizioarekin. Egitasmo horri bultzada emango diote zapatuko ekitaldian.


Hamabostero, umeendako film emanaldiak

Datorren domekatik, urtarrilaren 31tik hasi eta martxora bitartean, umeendako film emanaldiak izango dira hamabostean behin. 17:00etan hasiko dira saioak. Udaberrira bitarteko sortan, animaziozkoak eta euskaraz dira programatutako lau pelikulak.

Hurrenez hurren, honako pelikulak eskainiko dituzte:

Urtarrilaren 31: Turuleka oiloa

Otsailaren 14: Lur eta Amets

Otsailaren 28: Bihurri

Martxoaren 14: Dragoiaren gidaria

Sarrera doan da Atxolin elkarteko bazkideendako; bestela, 2 euro ordaindu behar da. 17:00etan hasiko dira pelikulak.


Astebete atzeratu dute Patxi Olidenen omenaldia

Ostegun honetarako jarri zuten omenaldirako hitzordua Orioko Surf Taldeak eta Udalak, baina uztailaren 1era pasatu dute ekimena, eguraldia dela-eta.

Patxi Olideni omenaldia egitekoak ziren hondartzan ostegun honetan, baina eguraldiaren ondorioz astebete atzeratu behar izan dute. Orioko Surf Taldeak eta Orioko Udalak antolatu dute omenezko ekitaldia. Surf taldeak hondartzan duen lokalaren kanpoaldean Danbolin-en omenezko bi mural jarriko dituzte, eta horiek inauguratzeko xedearekin finkatu ostegun honetarako hitzordua.

Eguraldi iragarpena txarra dela iritzita, ordea, uztailaren 1era atzeratu dute ekitaldia, ostiralera. 20:00etan izango da, Orioko Surf Taldearen lokalaren kanpoaldean. Ondoren, mokadua eskainiko zaie bertaratzen direnei. Ekitaldira gerturatzeko deia gonbidapena egin du Orioko Surf Taldeak, "Danbolin omendu eta uda ospakizun giroan hasteko".


Musikaren eta zinemaren borrokek bat egin dute 'Black is Beltza 2: Ainhoa'-ren estreinaldiaren jai handian

Belodromoak kontzertu bat bezala ikusi eta sentitu du Fermin Muguruzaren pelikula. Lantalde osoa hartu eta besarkatu dute Zinemaldiko estreinaldi jendetsuenean izan diren 3.000 lagunek.

Lau urteko ekoizpenaren ostean, Black is Beltza pelikularen bigarren zatiak, Ainhoa-k, merezitako estreinaldi handia izan du Donostiako Belodromoan, Zinemaldiaren baitan. Hitzordu handi baten tankera, ekitaldi historiko horietako batena, hartu dio berez pelikula baten proiekzioa izan behar zenak.

Izan ere, Black is Beltza 2: Ainhoa-ren estreinaldia festa handi bat izan da. 3.000 lagun izan dira pantaila erraldoiaren aurrean. Euskal musika, zinema eta politikagintzako hainbeste pertsona ezagun bertan ikusita, tartean Negu Gorriak taldeko kideak, ematen zuen ez zela inor falta. Baina, egia esan, jende asko geratu da kanpoan, sarrerak salgai jarri eta gutxira agortu baitziren.

Horiek zinema aretoetan ikusteko aukera izango dute irailaren 30etik aurrera Hego Euskal Herrian. Pelikulako lantaldeak gogorarazi duen bezala, zine areto komertzialetan erakutsi beharko dute ikus-entzuleek euskarazko pelikula hau benetan babesten duten; sarrerak erosita, alegia. "Dena jolasten dugu karta batera, eta jendea joaten ez bada, bagoaz zinemetatik", esan dute pelikula bukatu ondoren.

Belodromoko jendetzak kontzertu bat bezala ikusi du pelikula. Txaloka, oihuka eta txistuka, emozioz beteta, hartu dituzte ikus-entzuleek pantailako marrazkiak eta kantak, eta tragoak ere ez dira falta. Fermin Muguruza zuzendariak eskatu zuen bezala, filma erabat "arnastu" du publikoak, elkarrekin hasieratik bukaerara. Hasi, proiekzioa baino lehenago hasi da festa, Iruñeko Broken Brothers Brass Band taldeak Belodromo kanpoaldea berotu baitu arratsaldetik.

2018ko pelikulako Manexen alaba da bigarren zatiko protagonista. Oraingoan, hamarkada batzuk aurrera egin du Black is Beltza fenomenoak. 68ko maiatza irudikatzeko aukera albo batera utzi du Muguruzak, eta bete-betean sartu da 80. hamarkadan. Izan ere, 1988an helduko da Ainhoa Euskal Herrira.

Rock kontzertu batean edo final handi batean bezala, Muguruza orkestra zuzendariak bikoizketa lanak egin dituzten aktoreak, istorioa idatzi duten gidoilariak, musikariak eta beste sortzaileak aurkeztu ditu, banan-bana. Azpimarratu duenez, lantalde osoa izan da Belodromoaren lehenengo ilaretan. 160 pertsona guztira. Baina ez dira guztiak agertokira igo. Txalotuenen artean izan dira Maria Cruickshank protagonistari ahotsa jarri dion aktorea, Itziar Ituño izarra, Antonio de la Torre andaluziarra eta Xabier Salutregi Egin egunkariko azken zuzendaria (filmean zeresana duena), baina guztientzako beroa erakutsi du Belodromoak.

Ainhoa, Kuba-Euskal Herria-mundua

Hasiera potentea du pelikulak. Dagoeneko gogotsu zegoen publikoa sutan jarri du "Zu atrapatu arte" abestiak, Kortaturen Martuteneko kartzelako kontzertuan. Kreditu zirraragarriek aurrera jarraitu dute Joseba Sarrionandiaren eta Iñaki Pikabearen 1985eko San Fermin eguneko ihesaldiarekin. Spoiler-rik ez dugu egin, "Zu atrapatu arte" eta "Sarri, Sarri" dagoeneko argitaratutako soinu-bandan agertzen direlako.

Kubatik Euskal Herrira, eta Ainhoaren aitaren jaioterritik 80. hamarkadako borroka garrantzitsuenen eskenatokietara. Izan ere, lehenengo zatia bezala, internazionalismoak eta munduko iragan hurbilean irakiten egon diren leku askotako gatazkak sentiarazteko asmoak zeharkatzen dute Black is Beltza 2. Kasu honetan, gainera, Muguruzaren pelikulak ez dio uko egiten heroinaren erabilpen politikoaren gaia zuzenean jorratzeari. Hala ere, diskurtsoen zuri-beltzen arteko grisei lekua ematen die, ETAren indarkeriaren inguruko askotariko iritziak islatuta, esaterako.

Black is Beltza 2: Ainhoa pelikulan ere gauza asko gertatzen dira. Pertsonaia guztiak momentu historiko guztietan daudenaren sentsazioa uzten dizu, baina hori ez da arazo handia. Erreferentzia musikal eta historikoen zaparradak nekatzeko arriskua dakar, baina emozioen erabilpen egokiari esker, lehen zatiak baino hobeto funtzionatzen du. Belodromoan agerian geratu da arrakasta. Orain zinema aretoen txanda izango da.

Deigarria da, Zinemaldiaren baitan, euskarazko pelikula batean (euskaraz egiten da nagusiki, eta tituluak euskaraz daude) soilik gaztelaniazko eta ingelesezko azpidatziak irakurri ahal izatea. Hau da, euskara ez diren beste hizkuntzak (frantsesa, ingelesa, arabiera, paxtuera, gaztelania…) entzuten direnean, euskarazko azpidatzirik ez da erakutsi Belodromoko ekitaldian. Ez da Zinemaldiak kritika hori jasotzen duen lehenengo aldia.

Iñigo anaiari eskainia

Ferminek 2019an zendutako anaiari eskaini dio pelikula. Gorka Otxoak ahotsa jarri dio Iñigo Muguruzari, 1988ko gaztetasunean biziberrituta, marrazkietan bada ere. Broken Brothers Brass Bandeko 11 kideek hasiera girotu dute, baita bukaera ere. Agertokira berriro igo eta "Nicaragua Sandinista"-ren bertsio berezia egin dute, Muguruzarekin batera. Horrela, publikoari irteeran lagundu diote, kaleraino, jaia luzatuta batek daki zer ordura arte.

Azkenik, Jon Maiak 2001eko adierazpen askatasunaren garaipena gogoratu du, Negu Gorriak taldeak Galindori epaiketa irabazi zionean, eta haria eten ez dela azpimarratu du, bertsotan: "Hemen bizitza ospatzen dugu, ez da bakarrik zinema, hemen herri baxuaren pean, oihuz kantatu duena. Ongi etorri mundura, Ainhoa. Eskerrik asko, Belodromoa. Hau duzu, Iñigo, omena. Gurea da garaipena".


Kanpadenda batean erbesteratuen Paris hori

Frantziako hiriburuan ere milaka migratzaile daude baldintza eskasetan; zubien azpian bizi dira, baita trenbideen inguruan ere. Kalea dute irtenbide bakarra.


Irakurketa Dialogikoa

Azpeitiko Udal Liburutegian irakurmena lantzeko eta suspertzeko “Literatur solasaldi dialogikoari” buruzko tailer bat antolatu dugu. Saio hau, Xabier Iturbek zuzenduko du eta alde teorikoa eta praktikoa izango du. Ekimen hau guraso, irakasle eta irakurmen prozesuan interesatuta dagoen edonori zuzenduta dago. Interesatuta bazaude, liburutegian eman dezakezu izena. Informazio gehiago behar baduzu ere, lasai eskatu.


Abian da osagai polimeriko handia duten gailu medikoen ideia lehiaketa

Ekintzailetza teknologikoko proiektu askok ideiak garatzeko, prototipoak egiteko edo industrializazio faserako garapenak prestatzeko arazoak izaten dituztela ikusita, Health Idea Flow

ideia lehiaketa jarri dute martxan Azaro Fundazioak eta Leartiker BRTA Zentro Teknologikoak. Osagai polimeriko handia duten gailu medikoekin erlazionatutako ekintzailetza proiektu berriak hauteman eta sustatzea dute asmoa.

Lehiaketara osagai polimeriko handia duten gailu medikoen ideiak edo lehen prototipoak dituzten ekintzaileak aurkeztu ahal izango dira, bakarka zein taldeka, eta irabazleei baliabide eta erraztasunak eskainiko dizkiete proiektua Leartikerren eta Azaro Fundazioaren instalazioetan garatu ahal izateko. “Gainera, aukeratutako proiektuak Bizkaiko berrikuntza ekosistemaz baliatu ahal izango dira harremanak egin eta beraien garapenak aurkezteko”, argitu dute.

Modalitate bi. Ideia berritzaileak sarituko dituzte alde batetik, hau da, ideiatik prototipora heltzeko beharra duten ekintzailetza proiektuak, eta prototipoaren lehen eredu bat izanda, hori hobetu edota industrializazio faserako prestatzeko beharra izan dezaketen ekintzailetza proiektuak bestetik. Esan dutenez, terapia aurreratuekin lotutako proiektuak lehenetsiko dituzte.

Hautatzen dituzten proiektuek, gailu medikoen, materialen eta 3D inprimaketaren diseinuko adituen aholkularitza izango dute, eta negozio ikuspegitik ere aztertuko dituzte.

Proiektuak aurkezteko azken eguna abenduaren 12a izango da. Horretarako interesa daukatenek, Azaro Fundazioaren web orrialdean dituzte oinarriak eta proposamenak aurkezteko bete beharko duten proiektuaren fitxa. Dokumentazioa bete ondoren, posta elektronikoz bidali behar da Azaro Fundazioaren ondorengo helbide elektronikora: azaro@azarofundazioa.com.

Jakinarazi dutenez, epaimahaia Azaro Fundazioak, Leartiker Zentro Teknologikoak, Bexen Medical eta Basque Health Cluster elkarteak osatuko dute. Irabazleak abenduaren 22an emango dituzte ezagutzera.


Negu luzea dute aurrean

Kontzertu aretoak ataka estuan jarri ditu koronabirusaren krisiak. Birusa ez hedatzeko onartutako neurriek eta gaueko ostalaritzari ezarritako baldintza murriztuek itolarrian jarri dituzte gehienak. Ziurgabetasunez betetako egoera hau aldatu ezean, zail ikusten dute irautea, eta laguntza eskatu diete erakundeei.


Asier Martinezek eta Iñigo Peñak seigarren postuan bukatu dituzte beren finalak

Asier Martinez nafarrak bere marka hobetu du hesidun 110 metroko probako finalean, baina ezin izan du podiumera igo. Iñigo Peña zumaiarrak ez du emaitza hoberik lortu K2-1.000 metroko finalean, eta domina eskuratzeko borrokan aritu diren kayaken atzetik heldu da helmugara, segundo batera.

Asier Martinezek eta Iñigo Peñak ezin izan dute domina olinpikoa irabazi oraingoan. Nafarrak seigarren postu bikaina lortu du Tokioko Olinpiar Jokoetako hesidun 110 metroko finalean. Gipuzkoarra, bere aldetik, Paco Cubelos kidearekin batera, K2-1.000 metroko probaren finalean podiumera igotzeko esperantzarekin abiatu da, egungo munduko txapeldunorde baita, baina ezin izan du domina lortu; bi piraguisten ontziak seigarren postuan bukatu du, podiumetik segundo batera.

Hala, diploma olinpikoarekin bueltatuko dira biak etxera.

21 urteko nafarrak gora egin du proba batetik bestera, eta bere marka guztiak hautsi ditu: 13.32ko denborarekin irabazi zuen sailkapen-proba, eta 13.22 eginda amaitu du finala.

Martinezek ez du oso ondo hasi finala, eta, hasiera-hasieratik, Grant Holloway estatubatuarrarengandik eta Hansle Parchment eta Ronald Levy jamaikarrengandik urrun aritu da. Hollowayk, egungo munduko txapeldun eta faborito nagusiak, ezin izan dio Parchmenti aurrea hartu, eta jamaikarrak lortu du urrea, urteko marka onena lortuta (13.04), Hollowayk baino bost ehunen azkarrago; brontzea, berriz, Levyk eskuratu du (13.10).

Peña eta Cubelos piraguistak, bestalde, finalerako sailkatu ziren finalerdian hirugarren postua lortuta. Hala ere, finalean, ez dira posturik onenetan atera, eta probaren erdian lehen sailkatutik hiru segundora zihoazen. Piraguistak gogor aritu dira, baina ezin izan dute tartea txikitu, eta, azkenean, seigarren bukatu dute, podiumetik segundo batera.

Horrela, Jean van der Westhuyzen eta Thomas Green australiarrek irabazi dute urrezko domina, hasieratik bukaerara lehen postuari eutsirik; Max Hoff eta Jacob Schopf alemaniarrak eta Josef Dostal eta Radek Slouf txekiarrak sartu dira ondoren.


Minbiziaren Aurka Gipuzkoan-ek “Ordiziako biztanleen eskuzabaltasuna” eskertu du

Minbiziaren Aurka Gipuzkoan elkarteak “Ordiziako biztanleen eskuzabaltasuna” eskertu du, hedabideetara bidalitako ohar baten bidez. Aurreko asteazkenean, maiatzaren 10ean, diru-bilketa eguna egin zuten Ordiziako Azokan. Gizarte osoak minbizia duten pertsonei babesa emateko, ikertzaile, osasun-langile, boluntario, psikologo eta gizarte-langileekin konpromisoa hartzeko eta ikerketa onkologikorako dirua biltzen laguntzeko helburuekin egin zuten eguna. Parte hartu zuten pertsona guztiei eskerrak eman nahi izan dizkiete.

2.121,58 euro bildu zituzten Ordizian. Lortutako baliabideak ikerketa onkologikorako eta elkartearen doako zerbitzuak sustatzeko erabiliko dituzte. “Ikerketa onkologikoko proiektuak finantzatzen eta paziente eta senideei laguntzeko programak egiten, eta gaixotasunaren prebentzioko eta detekzio goiztiarreko kanpainak egiten jarraitu ahal izango da”. Elkarteak boluntario guztiei ere eskerrak eman dizkie, ekitaldi honetan zein beste batzuetan parte hartuz laguntzen egiten duten lanagatik.


Chloe Dygert estatubatuarrak irabazi du Munduko Txapelketako erlojupekoa

Glasgown jokatzen ari diren txapelketan, banakako lasterketan, Dygert gailendu da, Grace Brown australiarrak irabazi du zilarrezko domina, eta Christina Schweinberger austriarrak bereganatu du brontzezkoa.

Chloe Dygert txirrindulari estatubatuarrak irabazi du, ostegunean, 2023ko Munduko txirrindularitza Txapelketako banakako erlojupekoa, Glasgown (Eskozia); horrenbestez, munduko txapelduna da modalitate horretan, urrezko domina bereganatu du eta ortzadar maillota jantzi du, 2019an Yorkshiren (Erresuma Batua) egin zuen moduan. Grace Brown australiarra sailkatu da bigarren postuan (zilarrezko domina eskuratu du) eta Christina Schweinberger austriarra izan da hirugarren (brontzezko domina irabazi du).

2023ko Munduko Txapelketan, hilaren 3an, Dygertek urrezko domina irabazi zuen pistan, jazarpenean. Orain, erlojupekoan, 46 minutu, 59 segundo eta 80 ehunen behar izan ditu 36,2 kilometroko ibilbidea egiteko; Brownek baino 5 segundo eta 67 ehunen azkarrago egin du, eta Schweinbergerrek, ordea, minutu bat, 12 segundo eta 95 ehunen gehiago behar izan ditu.

Munduko txapeldunak (Ellen van Dijk herbeheretarrari hartu dio lekukoa, azken horrek irabazi baitzuen urrea 2021ean eta 2022an), Marlene Reusser suitzarra eta Demi Vollering herbeheretarra ere menderatu ditu; Reusser faborito nagusietakoa zen, eta Volleringek Frantziako Tourra irabazi berri du.

Hala, Dygertek beste arrakasta handi bat lortu du errepidean, 2020ko Munduko Txapelketan Imolan (Italia) izandako eroriko larria gaindituta.

Antonia Niedermaier alemaniarrak (11. sailkatu da) 23 urtez azpiko mailan irabazi du, Cedrine Kerbaol frantziarraren eta Julie de Wilde belgikarraren aurretik. Elite mailako erlojupekoa egin aurretik, junior mailakoa jokatu dute; Felicity Wilson-Haffenden australiarrak irabazi du, Isabel Sharp britainiarra izan da bigarren, eta Federica Venturelli italiarrak lortu du hirugarren tokia.


'Orkestra lurtarra', 'Camera Cafe, la pelicula' eta 'La peor persona del mundo' filmak ikusgai, Modelon

Camera Cafe telebistako umorezko saioan oinarrituta, Ernesto Sevillak zuzendutako filma da Camera Cafe, la pelicula, eta protagonistek enpresa hondoratzeko zorian dagoen krisi bati aurre egin beharko diote. La peor persona del mundo Joachim Trierren filma da drama generokoa da, eta hogeita hamar urte beteko dituen protagonistaren bizitzako hondamendi existentzialaz dihardu. Txikienentzako filma, berriz, animaziozko Orkestra lurtarra filma eskainiko dute Modelon.

Apirilak 9, larunbata:

16:45. Oskestra lurtarra

19:15. Camera Cafe, la pelicula

22:15. Camera Café, la pelicula

Apirilak 10, igandea:

16:45. Oskestra lurtarra

19:15. Camera Cafe, la pelicula

Apirilak 11, astelehena (ikusleen eguna):

17:00. Camera Cafe, la pelicula

20:30. Camera Cafe, la pelicula

Apirilak 12, asteartea:

20:30. Saio originala: La peor persona del mundo


Basaurik ‘2024ko Kirolaren Europako Hiria’ izendapena jasoko du abenduan Europako Parlamentuan

‘2024ko Kirolaren Europako Hiria’ izendatu dute Basauri. ACES Europak, Bruselan egoitza duen irabazi-asmorik gabeko elkarteak, Europako Batzordeak onartua eta izendapen hori emateaz arduratzen denak, Basauriko Udalari jakinarazi dio udalerria Basauri Kirolaren Europako Hiria 2024koa izan dela. Abenduaren 7an jasoko du izendapena Basaurik Europako Parlamentuan, Bruselan.

Izendapenaren berri emateko gutunean, ACES Europako presidenteak zorionak eman dizkio alkateari, Basauri “osasun, integrazio, hezkuntza eta errespeturako tresna gisa guztiontzako kirolaren adibide ona delako, horiek baitira ACES Europaren helburu nagusiak”, eta gaineratu du, “kirol-politika eredugarria ere garatu duzue, instalazio, programa eta jarduera onekin”.

“Berri bikaina da Basaurirentzat eta errekonozimendua klubentzat, Basauriko oinarrizko kirolarentzat, udalerriko kirolari guztientzat eta Basauri Kirolentzat eta haien instalazioentzat”, azpimarratu du Asier Iragorri Basauriko alkateak.

Basauriko Udalak joan den martxoan aurkeztu zuen hautagaitza eta iraileko azken astean ACES Europako Auzitegiko ordezkariek herria bisitatu zuten eta bertatik bertara ezagutu zituzten herriko kirol mugimendua eta instalazioak. Basaurik 48 kirol-klub ditu (horietako batzuk ehun urtekoak), 15.800 kirol-lizentzia, 1.250 haur eskola-kirolean, 2 kiroldegi, 35 kirol-instalazio, 11 kirol-gune aire zabalean, 7 parke bioosasungarri eta lau bidegorri.

“Basauriko kirol-instalazioek, edozein udalerritakoak bezala, beti behar dituzte hobekuntzak, erabilera handia dutelako. Horregatik, azken lau urteetan ahalegin ekonomikoa egin dugu, eta hiru milioi baino gehiago inbertitu ditugu handitzeko eta berritzeko. Batzuetan zaila egiten zaigu daukaguna baloratzea, baina izendapen honek gure instalazioen kalitatea ziurtatzen du”, dio Jon Zugazagoitia Basauriko Udaleko Kirol arloko zinegotziak.


Erresuma Batuan hasi dira covid-19aren aurkako lehenengo txertoak jartzen

Goizean goiz jarri diote koronabirusaren aurkako txertoa datorren astean 91 urte egingo dituen Margaret Keenani Ingalaterra erdialdean dagoen Coventryko ospitalean.


Vulcanizados Zuloaga: «Grebalariok batera mantendu gara, gure eskakizunak duinak eta justuak zirela sinetsi dugulako»

617 egun greban mantentzea ez da erraza izan langileentzako. “Egunero-egunero bildu gara lantegiaren parean; hotzez egon gara, beroa pasatu dugu, eta askotan, sententziak betetzen ez zirela ikustean, inpotentzia izugarria sentitu dugu”, azaldu digu Eduardo Giménez Vulcanizados Zuloagako grebalariak. Edo hobeto esanda, grebalari ohiak. Izan ere, 2021eko ekainaren 28an hasitako lanuzte mugagabea gaur (martxoak 10) utzi dute bertan behera kautxo eta metalaren enpresako langileek, asteazkenean zuzendaritzarekin akordioa erdietsi ondoren.

“Atzera begiratuz gero, bai, oso gogorra izan da”, dio Giménezek. “Baina grebalariok batera mantendu gara, gure eskakizunak duinak eta justuak zirela sinetsi dugulako”. Eta horrela lortu dute Zaratamoko lantegiaren parean batzen ziren 25 langileek urte eta bederatzi hilabeteko borroka aurrera ateratzea, epaitegietan egindako lanarekin eta erresistentzia kutxarekin. “Hori gabe ezin izango genuke aurrera egin, soldata hain baxuekin ezinezkoa baita lanuzteekin jarraitzea”.

Orain arte, Zuloagako langileek 1.000 euroren bueltako soldatak jaso izan dituzte, eta hasierako eskaeretako bat izan da zenbateko hori bizitzaren garestitzearen arabera egokitzea. Horrela, ELA sindikatuak jakinarazi duenez, sinatu duten akordioarekin, langileek % 17ko igoera izango dute hemendik aurrera, Estatuko Kimikako hitzarmenarekin alderatuta. Dena den, Giménezek gogoratu duenez, Bizkaian eta EAEn dauden batez besteko soldaten “oso azpitik” egongo direnez, negoziazioekin jarraituko dute egoera hobetzeko.

“Honakoa oso pauso garrantzitsua izan da”, azaldu digu grebalari ohiak. “Baina lehenengo pausoa besterik ez da izan”. Sinatu berri duten akordioak 2024ko abenduaren 31ra arteko iraunaldia izango du, eta 2025etik aurrera ere, enpresaren barruan negoziatzen jarraitzeko aukera “bermatuta” daukatela ziurtatu dute langileek eta sindikatuak. “Enpresaren barruan negoziazio kolektiboa lortzea garaipena izan da, baina akordioetara iritsi gaitezkeela ikusita, iraunaldiaren ondoren ere aurrera jarraituko dugu”.

Hobekuntza nabarmenak

Soldaten igoeraz gain, oraingoan, asteburuetako lanak arautzea eta konpentsatzea lortu dute langileek, eta baita gaueko lanaren plusak % 20 handitzea ere. Halaber, hemendik aurrera “debekatuta” egongo da orain arte “ohiko dinamika” zen bezala jaiegunetan lan egiteko aukera.

Gainera, lan baldintzei dagokionez, langileek erraztasunak izango dituzte gaixotasunen kasuan baja hartzeko: “Orain arte, enpresak ez zigun lehen hiru egunetan ezer ematen, baina akordioarekin, % 75eko ordainsaria izango dugu”. Bestalde, osasun segurtasunari lotutako hainbat neurri ere jarriko dituzte martxan, egungo baldintzen ikerketa egingo baitute lantegian, “toxikotasun eta arriskugarritasun azterketak egiteko”, Giménezek azaldu digunez.

Gainontzekoen eredu

Novaltiarekin batera, Bizkaiko metal industrian greba luzeenetarikoa izan da Vulcanizados Zuloagakoa. Eta langileek azaldu dutenez, haientzako hobekuntzak lortzeaz aparte, gainontzekoentzako eredu gisa funtzionatuko duen borroka ere izan da. “Guk egindako lanak barne eta kanpo eskirolajea ikusarazteko balio izan du, erakusteko greba egiten ez duetenei pizgarriak nola ordaintzen dizkieten lanuzteak bertan bera uzteko”, azaldu du Giménezek. Vulcanizados Zuloagako borrokaren hondarrak, beraz, hor iraungo du: “Atzetik datozen langileek erabili dezaten”.


125 letxuga eta lau kilo baba Lekeitioko Elikagaien Bankuarentzako

Beste behin ere, Usotegi herritarren ortuan batutako uzta eman dio Lekitto Bedarra elkarteak Lekeitioko Elikagaien Bankuari. Hain zuzen ere, guztira, 125 letxuga eta kukulu eta 4 kilo baba eraman zituzten Elikagaien Bankukoek joan den eguenean [apirilak 21] behar dutenen artean banatzeko.

Lekitto Bedarra elkartekoak Usotegin lanean. Argazkia: Lekitto Bedarra

Elkartekoek zehaztu dutenez, aurten hirugarren aldiz eman dizkiote barazkiak Lekeitioko Elikagaien Bankuari, eta ez da azkena izango. Aurreratu dutenez, aste honetan beste horrenbeste edo agian gehiago emango diete.

Elikagaien Bankukoez gainera, Dominikar Mojei, auzoko Ugarteburu Elektrotresnak dendakoei eta Iñigo Harategikoei ere banatu zizkieten ortuko barazkiak elkartekoek; 100 bat letxuga eta kukulu.

Dominikar mojei barazkiak ematen. Argazkia: Lekitto Bedarra


"Konfinamendu zorrotza", Frantziako Gobernua aztertzen ari den aukeren artean

Koronabirusaren hirugarren olatuari aurre egiteko etxeratzeko agindua 18:00etara aurreratzea ez dela nahikoa izan ondorioztatu du, eta "eszenatoki desberdinak" ditu eskuartean.

Frantziako Gobernuak ondorioztatu du ez dela nahikoa izan etxeratzeko agindua 18:00etara aurreratzea koronabirusaren hirugarren olatuari aurre egiteko, eta "eszenatoki desberdinak" ditu eskuartean, tartean "konfinamendu zorrotza".

Gabriel Attal Gobernuaren bozeramaileak Ministroen Kontseiluaren ostean azaldu duenez, Emmanuel Macron presidenteak "azterketa gehigarriak" eskatu ditu behin betiko erabakia hartu aurretik (berez asteazken honetan hartu behar zuen).

Hainbat aukera daude mahai gainean, Attalen arabera, "egungo egoerari eustetik konfinamendu erabat zorrotzera". Hala ere, "zail" ikusten du egungo murrizketak ez gogortzea, etxeratzeko aginduaren eragina apartekoa ez dela izan ikusita, telebista publikoak zabaldu duenez.

Gobernuak astelehenean iragarriko ditu neurriak beranduenera jota, izan ere, aldaera berriarekin kutsatzeak bizkortzen ari dela uste du. Britainia Handiko aldaerarenak dira kutsatzeen % 10 inguru Parisen eta inguruan, eta Estatu osoan 3 milioi kasu atzeman dituzte jada.

Azken 24 orduetan 26.916 positibo atzeman dituzte, eta 3.106.859ra iritsi da positibo kopurua osasun krisia hasi zenetik. Gainera, atzo 351 pertsona hil ziren gaitzak jota (guztira 74.456 pandemia hasi zenetik).

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, espazio publiko itxietan, garraio publikoan eta udalerri eta hiri nagusietan da derrigorrezkoa.


EH Bilduk parte hartzea sustatzeko "era traketsa" izan duela salatu du Getariako EAJk

Espazio publikoaren erabilera pribatuko elementuak arautzeko udal ordenantza lantzen ari da EH Bildu azken asteetan, herritarrekin batera. Herritarrek dituzten arazoei erantzuteko EH Bilduren "gaitasun falta" salatu du Getariako EAJren udal taldeak. Aitor Urresti bozeramailearen hitzetan, ordenantzaren lanketa herritarren esku utzi dute: "Beraien lana herritarrei pasa diete. Ezer landu gabe bilerak deitu dituzte; merkatari, ostalari eta herritarrak ordenantzaren inguruko lanketa egin zezaten". Parte-hartze prozesua martxan jarri aurretik EH Bilduk oinarrizko lanik ez egitea salatu dute. EAJren iritziz, gai teknikoez jakitun ez diren herritarrei oinarri hori lantzeko eskatu die EH Bilduk. Eragile zein herritar ugari EAJrengana gerturatu direla azaldu du Urrestik, gaiaren inguruan galdetzera. Udalean bertan gaia lantzen hasi aurretik kalera atera dutela uste dute, "ezertarako": "Ezer lantzen ez baduzu, zeren gainean egingo dute lan herritarrek? Nola, gaiaren inguruko azalpenak mugatuak badira? Nola, gaiaren inguruko ezagutza teknikoa behar bada? Nola jakin dezake herritar batek ordenantza bat garatzen?" Eztabaida lehenik udalean eman behar dela irizten du Urrestik. "Herritarrak ordezkatzen dituzten alderdiek" proiektuaren inguruko xehetasunak eskaini eta ondoren prozedura egokia lantzea da EAJren ustez ordenantza lantzeko modu egokia. Beharrezkotzat jo du Urrestik herritarren ekarpenak jaso eta proiektuak elkarlanean garatzea, baina "egun egin ez den eran". "Herritarrek beraien denbora eskaintzen diete honelako lanketei eta berau aprobetxatu beharrean, programaziorik gabe eta bote prontoan herritarren ahotsa entzutea otu zaie. Horrek, herritarrak honelako prozesuetan parte ez hartzera bultzatzen ditu", argitu du. Getariar guztientzat prozesuak kostu bat izan duela azaldu du Urrestik. Enpresa bat kontratatu dute prozesu parte-hartzailea aurrera eramateko, baina bozeramailearen hitzetan, proiektu hau trakets hasi du enpresak. EAJren udal taldeko kideek lan egiteko eskua luzatu eta oposizioko kideekin hitz egitera gonbidatu du EH Bildu.


Aieteko Konferentziaren urteurreneko jarduerak egingo dituzte Donostian

Igandean, hilaren 17an, hamar urte beteko dira Aieteko jauregian Euskal Herriko Gatazka Konpontzeko Nazioarteko Konferentzia egin zutenetik, eta urteurrenaren harira, hainbat jarduera antolatu dituzte Donostian bertan eta Baionan. Aietek 10 urte. Irakaspenak eta Erronkak jardunaldiak antolatu dituzte Conciliation Resources eta Berghof fundazioek —Aieteko Konferentziaren antolatzaileak ere izan ziren—, Foro Sozialak eta Bake Bideak. Euskal Herriko bake prozesuaren irakaspenak balioestea, bakearen eraikitze prozesuari dagozkion oztopoak eta aukerak aztertzea eta gatazkak konpontzeko erronka globalez hausnartzea dute helburu jardunaldiek. Izan ere, ETAren jardun armatuaren amaieran eta gatazkaren bake prozesuaren hasieran funtsezkoa izan zen konferentzia hori.

Donostian, hainbat hitzaldi egingo dituzte gaur eta bihar, Aieteko jauregian eta Kursaalean (ikusle gisa joateko, izena eman behar da, hemen):

Osteguna, hilak 14:

Martin Griffithen Bakerako erronkak Covid-19aren osteko egoeran hitzaldia, 16:30ean, Aieteko jauregian.

Jonathan Powell, Brian Currin, Teresa Witfield eta Sergio Jaramillo hizlarien Bake prozesuen garapena azken hamar urteotan hitzaldia, 17:30ean, Aieteko jauregian. John Carlin izango da moderatzailea.

Ostirala, hilak 15:

Andy Carl, Veronique Dudouet eta Paul Riosen Euskal Bake prozesuaren irakaspenak hitzaldia, 10:00etan, Kursaalean. Aitzpea Leizaola izango da moderatzailea.

Brian Currin, Robert Manrique, Carmen Galdeano eta Agus Hernan hizlarien Euskal Bake prozesuaren erronkak hitzaldia, 11:30ean, Kursaalean. Jonathan Cohen izango da moderatzailea.

Juan Jose Ibarretxe, Quim Torra, Amalur Alvarez eta Jordi Cuixart hizlarien Gatazken eraldaketa demokratikoa hitzaldia, 18:00etan, Kursaalean. Stephen Gethins izango da moderatzailea.

Hizlarien eta hitzaldi bakoitzaren inguruko informazio gehiago nahi izanez gero, Bake Bidearen webgunean kontsultatu daiteke. Bestalde, larunbatean bukatuko dira jardunaldiak, Baionan, eta egun osoko egitaraua aipatu webgunean ikus daiteke.


Neguko Olinpiar Jokoetan lehiatuko da Adur Etxezarreta aresoarra

Otsailaren 4an hasi eta hilaren 20ra bitarte jokatuko dira Pekinen XXIV. Neguko Olinpiar Jokoak. Adur Etxezarrreta eskiatzaile aresoarra bi probatan lehiatuko da: jaitsiera proban otsailaren 6an eta Super G-8 proban otsailaren 8an.

Sare sozialetan zabaldutako mezu baten bidez jakinarazi du Etxezarretak Neguko Olinpiar Jokoetan parte hartuko duela: «Sakrifizio eta lan askoren ondoren, oso gustura datorren joko olinpikoetan egongo naizela iragartzeaz. Mila esker egunero ondoan egon eta hobea izaten lagundu didazuenei, zuek gabe ez litzateke posible izango. Beste helburu bat beteta betetzeko geratzen diren askoren artean. Orain lanean jarraitzera».

Ibilbide ederra osatzen ari da Etxezarreta. Berriki, urtarrilaren 14an Europako Kopako jaitsiera proban bigarren postua eskuratu zuen. Aurreko denboraldian, aldiz, munduko kopako hiru probetan parte hartu zuen eta Italiako Cortina d’Ampezzon jokatutako munduko txapelketan ere izan zen.


Irakurle taldearen hurrengo saioa urriaren 26an

ORMAIZTEGI // Ormaiztegiko irakurle taldeak ere ekin dio ikasturte berriari. Lehenengo saioa joan den astean egin zuten. Hurrengoa, berriz, datorren hilabetean izango da. Urriaren 26an, Monica Leivak gidatuta, Cisnes salvajes liburua landuko dute, gazteleraz. Parte hartu nahi duenak kultura sailarekin jar daiteke harremanetan.


Kontzertua: Kantuz eguna

Antolatzailea: Kantuz abesbatza


Araba, Bizkai eta Gipuzkoan presoen laurdenak hirugarren graduan daude

Eusko Jaurlaritzak graduz aldatutako 457 presoetatik 25 «ETArekin lotuta» kartzelatutakoak dira


Alaphilippe-Roglic lehiaren beste atal bat, Lieja-Bastogne-Lieja lasterketan

ETB1 eta eitb.eus-ek zuzenean emango dute txirrindularitza-lasterketa klasikoa, 14:30etik aurrera.

Klasikoen asteari amaiera emango dio igande honetan Lieja-Bastogne-Lieja "monumentuak". 259 kilometroko ibilbidea izango du, Liejan hasi eta amaituta, eta, aurreikuspenen arabera, Julian Alaphilippen eta Primoz Roglicen arteko lehia estua izan daiteke protagonista, biek ere norgehiagoka ederra eskaini baitzuten aste honetan bertan jokatutako Flèche Wallone klasikoan.

Biak dira aurtengo faborito nagusiak, are gehiago asteazkeneko lehia ikusi ostean, Alaphilippek helmugarako 75 metro falta zirenean gainditu baitzuen Roglic.

Horiekin batera, badira tropeleko beste izen handi asko: Philippe Gilbert (Lotto Soudal), Tadej Pogacar (UAE), Jakob Fuglsang (Astana), Greg Van Avermaet (AG2R), Max Schachmann (BORA-Hansgrohe) edo Michal Kwiatkowski (INEOS Grenadiers), esaterako.

Ibilbide zaila eta gorabeheratsua izango dute aurretik, aldapa ugarirekin, 11 ofizialki, eta baliteke garaipena esprintean jokatzea.

Aurtengo edizioan Eddy Merckx handia omenduko dute, lasterketa honetan garaipen gehien lortu dituen txirrindularia. Hori dela eta, Cote de Stockeu igoko dute, % 12,5eko aldapa duen igoera.


«Aurten ez bada ere 13. mendi martxa noizbait egingo da»

Mikel BARAIBAR

Aresoko mendi taldeko kidea

2007an antolatu zuten lehenbizikoz Aresoko Mendi Martxa eta azken edizioetan 400 mendizale inguru bildu ditu hitzorduak. Aurtengo edizioa bertan behera utzi behar izan dute.

Iraileko aurreneko igandea egun seinalatua izan ohi da aresoarrentzat. Lanerako eguna izaten da askorentzat, baina gustuko lanarena. Harrotasunez ikusten baitute urtero herria mendizalez nola betetzen den. Eguraldi txarrak lortu ez duena, COVID-19ak lortu du eta bertan behera utzi behar izan dute aurtengoa; hamahirugarrena izan behar zuena. Mikel Baraibar aritu da hasieratik antolakuntza lanetan eta orain arteko bidearen errepasoa egin du TTIPI-TTAPArekin.

Nondik bururatu zitzaizuen mendi martxa bat antolatzeko ideia?

Udaleko kideak ginenok kirol ekitaldiren bat egitea pentsatu genuen eta Mendialdea Kirol Mankomunitateko teknikariekin hitz eginda, mendi martxa edo antzeko ekitaldiren bat egitea gomendatu ziguten. Igor zen orduan kirol kontuez arduratzen zen zinegotzia eta mendirako afizioa duen Migel Angel Gereño herritarrari eskatu zion ibilbidea osatzeko laguntza. Hortik hasi eta pixkanaka guztia forma hartzen joan zen.

Gogoan duzu aurreneko edizioa?

Bai,noski. Oso eguraldi txarra egin zuen eta laurogei bat pertsona etorri ziren. Hasiberriak ginen eta orduan ez genekien kopuru horrek arrakasta izan zuela esan nahi zuen edo ez.

400 mendizale baino gehiago elkartu izan dira gerora.

Bai eta hori pentsaezina zen hasieran. Ahoz ahokoak indar handia izan du, urtero festa polita izan delako herrian eta horrek jendea erakartzen du. Baina salto handiena gure mendi martxa Nafarroako mendi ibilbideen zirkuitoan sartu zenean eman zen. Federatuta dauden mendizale askok zirkuitu horren parte diren martxa guztiak egiten dituzte eta horrek bultzada handia eman zion.

«400 mendizale baino gehiago elkartu izan dira»

Espero zenuten halakorik?

Urte batean gogoan dut aparkalekuak ez genituela prestatuak eta hura eromen bat izan zela. Bidea kolapsatu zen, mendi bideetatik barna atera behar izan zuten batzuk. Arituz ikasten da eta urtetako esperientzia ez dugu alperrik.

Herritarren inplikazioa beharrezkoa izanen da halako zerbait antolatzeko.

Nik uste arrakasta handiena horixe dela. Ez dakit zenbat bolondres izango diren zehazki baina 50 inguru bai. Herri ttiki hauetan horrelako lan bat egitea handia da. Baina, gero, Aresoko Mendi Martxako kamiseta nonahi ikusten dugu eta guretzat hori polita da oso. Ikusten duzu herrian egiten den zerbait zabaltzen dela eta jendea nonahitik etortzen dela, ibilbidea gustatzen zaiela eta askok errepikatu egiten dutela. Badira lehenengotik hasi eta sekula hutsik egin ez dutenak . Hori ere pozgarria da.

«50 bat herritar aritzen gara mendi martxa antolatzen»

Ibilbidea goraipatzen dute parte hartzaileetako askok.

Polita da oso, denentzako modukoa. Bueltan bueltan herria inguratuz doaz mendizaleak eta inguruko kaxko gehienak ezagutzeko aukera dute. Hogeita bat kilometroko ibilbidea da Ulizar, Urkita, Pagozelai eta Guratzen barna egiten dena; herriko plazatik hasi eta bertan bukatuz. Bakoitzak bere neurria harrapatzen du. Batzuk igoko dira Urkitara, besteak ez. Batzuk lasterka egingo dute, besteak patxadan. Azkenean buelta bat eman, eguerdiarte polit bat pasa eta gero bazkaritxo batekin bukatzeko aukera ematen zaie etortzen direnei eta giro polita izaten da. Plaza ere halaxekoa dugu herrian eta eguraldiak laguntzen badu egun polita ateratzen da.

Aurtengoan ez da egiterik izan.

Nik uste ez zela oso koherentea horrelako ekitaldi bat antolatzea. Inguruan ikusten den egoerarekin eta orain arte hartu diren erabakiekin. Inguruan antolatzen diren mendi lasterketa guztiak bertan behera gelditu dira. Gure kasuan, gainera, herrian urte osoan jende gehien biltzen den eguna izaten da; festarik ez da egin, jendea elkartzea ahalbidetuko zuen bestelako ekitaldirik ere ez eta mendi martxa antolatzeak ez zuen zentzurik. Arrisku hori hartzea debalde… Hala ere, ez egin dudarik, aurten ez bada ere hamahirugarren edizioa noizbait egingo da.


Rekondo eta Furundarena, Espainiako txapelketan finalista

Ostadar Atletismo saileko Maider Rekondo eta Naroa Furundarena Espainiako atletarik onenen artean lehiatu ziren ekainaren 26an eta 27an Getafen antolatu zen Espainiako txapelketan

Rekondo, zein Furundarenak proba bakarrean parte hartu zuten eta biak finalerako sailkapena lortu zuten, beraz, Espainiako zortzi onenen artean izan ziren. Horregatik, Ostadarreko kideak pozarren daude Getafen lortutako emaitzekin.

Rekondo disko-jaurtiketako proban seigarren postuan sailkatu zen. Bigarren saiakeran 46 metro eta 12 zentimetroko jaurtiketa egin eta bere marka bi metro eta erdi ontzeaz gain, Gipuzkoako historiako bigarren markarik onena lortu zuen herritarrak.

Jauzi hirukoitzeko proban, orpoko mina tarteko, zazpigarren postua eskuratu zuen Furundarenak, 12,40 m.

Aurten berezitasun bat izan du Espainiako txapelketa honek, podiumean egon direnen atleten entrenatzaileek ere dominak jaso dituzte. "Espainiako federazioak izan duen keinua izan da. Entrenatzaileek ere merezi dugun aitorpena da nire ustez. Guk ere denbora asko eta gogo handia eskaintzen diogu, kasu askotan, inongo irabazi ekonomikorik gabe," adierazi du Oscar Goikoetxea Ostadar Atletismoko prestatzaileak.

Gipuzkoako txapelketa

Donostiako miniestadioan, berriz, Gipuzkoako adin txikikoen txapelketak jokatu dira. Enara Gonzalez eta Maider Abete herritarrak izan dira lehian eta biak izan ziren podiumean.

Gonzalezek txapela eskuratu zuen 20 urtez azpiko luzera-jauzian marka onduz, 5,72 m.

Abetek, berriz, brontzezko domina eskuratu zuen maila bereko 100 m. lasterketan, bere marka onenetik gertu, 13"05.

Asteburu honetan, Gonzalez Espainiako 20 urtez azpiko txapelketan lehiatuko da.


[Erreportajea] Goiz ekoitzi eta etxez etxe banatu; ogia bakarrik ez

«Betidanik» izan dira okin. Zazpi anai-arreba dira Garmendia Galdos abizenak daramatzatenak, sei emakume eta gizon bat. Adinaren arabera hasi ziren geroz eta ardura zorrotzagoz murgiltzen okintzaren munduan; lehenak, Belenek, 70 urte bete berri ditu; bi urteko aldearekin jaio ziren hurrengo hiruak: Marian, Maria Eugenia eta Maria Jesus. Mari Carmenek 62 urte ditu orain, 59 mutil bakarrak, Iñigok, eta 56 gazteenak, Mari Josek.

«Tira, gutxi gorabehera», esan du haietako batek, barre artean, adinez ari zirenean, hainbeste izanda zaila baita, zehatz mehatz, bataren eta bestearen urteak gogoratzea. «Atera familia liburua!», bota du ahizpetako beste batek, barre artean ere.

Euren aiton-amonek fundatu zuten lehen denda Errenteria-Oreretan, eta zazpien gurasoek eman zioten jarraipena negozioari Oiartzunen. Bizi osoa eman dute azken horiek ere irin eta legami artean, eta iaz erabaki zuten Manuel Lekuona hiribideko okindegi historikoa eskualdatzea. Bertan jarraitzen duen bakarra, soldatapeko gisa orain, Iñigo da.

«Nekeza da okinaren egunerokoa», aitortu dute, «urtean bi egunez besterik ez genuen ixten». Anai-arreben artean jaiegunak banatzen ahalegintzen baziren ere, normalki lan besterik ez zuten egiten. «Gaixo ere, pilula hartu eta lanera!».

Etxez etxe, ogia baino gehiago

Lanbideak akitu bai, baina asko ere eman diela esaten bat egin dute ahizpa guztiek, batez ere bizilagunengatik. «Pentsa, familia askoren hiru belaunaldi ezagutu izan ditugu guk haien etxeetara ogia eramaten!». Auzoz auzo eta baserriz baserri eramaten zuten ekoitzitakoa goizero. Bozina jo, eta hortxe ateratzen ziren bizilagunak, egunerokoaren bila.

Bilkura horietan ogia ez ezik, herriko azken berriak ere elkarbanatzen zituzten okinek. «Eta askotariko aitortzak ere egiten zizkiguten askok», gogorarazi du zaharrenak, «apaizarenera bezala, konfesatokira zetozen gugana» [barrez].

Suziria botatzerako uneaz galdetuta, «urduri eta arduraz» bizi dutela eginbeharra aitortu dute. «Oraindik jendea hurbiltzen zaigu kalean egin dugun lana eskertzera; maitasun asko jaso dugu».


Aiarako Kuadrillak hiru gazte kontratatuko ditu urtebetez, Europako Funtsak baliatuta

Lehen langilea teknikari moduan arituko da hizkuntza normalkuntza, animazio soziokulturala eta berdintasuna arloetan. Bigarrenak turismo teknikari laguntzaile moduan jardungo du eta ingurumen teknikari laguntzaile moduan, aldiz, hirugarrenak.

Hiru pertsona kontratatuko ditu Aiarako Kuadrillak urtebetez, Europako Next Generation funtsak baliatuta.

Hiru profil hauen bila ari da eskualdeko erakundea:

Teknikari bat, hizkuntza normalkuntza, animazio soziokulturala eta berdintasuna arloetan aritzeko.

Turismo teknikari laguntzaile bat.

Ingurumen teknikari laguntzaile bat.

Hemen ikusi daiteke lan deialdien gaineko informazio guztia. Kontratazioak Lanbideren bitartez egingo dira. Gazteei bideratutako eskaintzak izango dira, 16-29 urte artekoei, zehazki. Lehen postuan C2 hizkuntza eskakizuna eskatzen da, eta C1a, aldiz, beste bietan. Unibertsitate ikasketak izatea ere bada baldintzetako bat.


Jasone Mendizabal: "Sorreratik ditugu hedabideak erdigunean"

Ehunka euskara elkarte eta euskaltzale taldek osatzen duten Topaguneko zuzendari Jasone Mendizabalek euskararen normalizazioaren estrategian tokiko komunikabideek izan duten garrantzia azpimarratzen du: "Topagunea sortu zen momentutik egon dira komunikabideak erdigunean. Ez da kasualitatea Topagunearen lehen izena Euskara Elkarteen eta Herri Aldizkarien Federazioa izatea".

1997an sortutako elkartearen lehen egiteko nagusiak euskara elkarteen saretzea, euskarazko kultur eskaintza sustatzea eta euskarazko hedabideen aldeko apustua artikulatzea izan ziren.

"Arloka eta proiektuka antolatzen ginen orduan. Hedabide saila gure esparru kuttunenetakoa zen. Bagenekien euskal hiztunok eta komunitateak egunerokotasunean euskaraz funtzionatzeko ezinbesteko papera betetzen zutela hedabideek. Garai hartan, herri komunikabideek paperezko prentsan jarri zituzten euren indarrak. Bakoitza bere herrian antolatzen hasi zen, ahal izan zuen moduan. Askorentzat oso zaila izan zen, ia ikusezinak baitziren. Honek tokiko komunikabideak sektore bezala antolatzea eta aintzat hartzea ezinezko bihurtzen zuen, eta erakundeekin harremanetan jartzeko solaskidetza bateratuaren ideiari bueltaka hasi ginen, beroni forma ematen. Tokikom izango zena garatzeko oinarri nagusiak jarri ziren orduan".


Irungo alarde parekideak «mugarri historikotzat» jo du alkateak harrera egin izana

25 urteren ostean udaleko ordezkariek «eginbehar politiko eta etikoa» bete dutela azaldu du alarde parekideak. Espero dute «garaiarekin bat» egingo duen udal alarde bat sortzea izango dela hurrengo aurrerapausoa.

Jose Antonio Santano Irungo (Gipuzkoa) alkateak (PSE-EE) aurten egin dio harrera lehen aldiz alarde parekideari. Joan den ekainaren 30ean, 25 urte bete zituen emakumeak soldadu gisa onartzen dituen alardeak, eta egun horren balorazioa egin dute gaur. Mende laurdenaren ostean Irungo Udalak «egin behar politiko eta etikoa» bete duela azaldu dute: «Beti pentsatu dugu erakundeen egitekoa dela giza eskubideak bermatzea eta gizarte zuzenagoen eta berdinagoen aldeko neurriak eta ekimenak aurrera eramatea».

«Garrantzi handiko aurrerapauso» gisa definitu dute, eta eskerrak eman dizkiete harrera egin zieten ordezkariei. PSE-EEko alkateak ez ezik, harrera egin zieten EAJko, PPko EH Bilduko eta Elkarrekin Podemos-IUko ordezkariek ere. Orain, alarde mistoak beste pauso bat emateko eskatu dio udalari: «Espero dugu hurrengo aurrerapausoa udal alardea antolatzea izango dela: bizi garen garaiarekin bat egingo duena, irundar guztiok harro egoteko modukoa». Urteak daramatzate eskari horrekin, eta «ziur» daude «berandu baino lehen» ikusiko dutela.

San Martzial eguna «hunkigarria» izan zela adierazi dute. Bi mila lagunek hartu zuten parte desfile parekidean, eta mila ikusle inguru batu ziren. Alardearen antolatzaileek egun hartako errespetu giroa nabarmendu dute: «Ezin harroago gaude ekainaren 30ean nagusitu den jai giroaz eta errespetuaz».

Aurtengo alardearen berrikuntzak ere azpimarratu ditu alarde parekideak. San Migel auzoko konpainia batu da alarde mistora aurten. Horrez gain, konpainia horretako kide bat lehen gizonezko kantinera izan da.


Otsailaren 12ra arte, '40 urteko exilioa' argazki erakusketa, Erriberan

Erribera kulturgunean, pasa den urtarrilak 26tik otsailaren 12ra arte, Andoni Lubakik sortutako Sahara, 40 urte exilioan izeneko argazki erakusketa egongo da ikusgai.


Datorren astelehenean hasiko da Pasaiako bonuen kanpaina

Datorren astelehenean, maiatzak 2, hasiko da udalak abiarazitako Pasaian erosi kanpaina, 10 euroko txartel batekin 15 euroko erosketak egiteko aukera emanez.

Kanpainari atxikitako establezimenduek QR kodea duen kartel bereizgarri bat jarriko dute, erraz jakin dezaten bizilagunek udalerriko zein establezimenduk parte hartzen duten egitasmoan. Udalaren webgunean ere kontsulta daiteke izena eman dutenen zerrenda.

Laurak bat merkataritza, ostalaritza eta zerbitzu elkartearekin elkarlanean abiarazi du kanpaina Pasaiako Udalarek. EH Bildu udal taldeak 2022ko aurrekontuari aurkezturiko emendakinari esker onartu ziren iniziatibak jasoko dituen 50.000 euroak.

Tiketak hilabete osoan egongo dira erabilgarri, eta ekainaren 5ean bukatuko da kanpaina.


Zabalik dago Zestoako Mintzalagun egitasmoan izena emateko epea

Aurrez aurreko mintzapraktika saioez gain, 'online' bidezkoak ere egingo dituzte. Interesa dutenek Zestoako euskaltegira edo euskara zerbitzura jo dezakete, 670 420 048 zenbakira deitu edo idatzi, edo 'zestoa@aek.eus' helbidera idatzi.

Zestoako Mintzalagun egitasmoan parte hartu nahi duten herritarrek dagoeneko eman dezakete izena. Euskaraz egiteko gune berriak nahi dituzten herritarrei aukera emateko helburuarekin jarri zuten martxan egitasmo hori, eta aurtengoa laugarren urtea izango da. Inoizko egoerarik arraroenean bada ere, proposamenez beteta eta gogotsu direla aurreratu dute antolatzaileek.

Mintzalagun taldeak astean ordubetez elkartzen dira mintzapraktika egiteko, parte hartzaileek eurek erabakitako orduan eta lekuan. Hori bai, egoera zein den kontuan izanda, talde horiek osasuna babesteko beharrezko prebentzio neurriak hartuta elkartuko direla jakinarazi dute antolatzaileek.

Aurrez aurreko eskaintzaren osagarri modura, mintzaprkatika online egiteko martxoan martxan jarri zuten egitasmoarekin ere jarraituko dute ikasturte honetan. Urriaren amaieran hasiko dira horretan.

Mintzalagun programari buruzko informazio gehiago nahi duten herritarrek edota programa horretan izena eman nahi dutenek, Zestoako euskaltegira edo euskara zerbitzura jo dezakete, 670 420 048 telefono zenbakira deitu eta idatz dezakete, edo zestoa@aek.eus helbidera idatzi. Mintzalagun egitasmoan parte hartzea doakoa da.


Derrigortuak

Hainbat agintari pentsaera eta jokamoldeak aldatzera behartuak daudela sentitzen hasi dira. Arrakala sozialek erantzuna daukate hauteskundeetan; pandemiak agerian jarri ditu hainbat herrialde aberatsen gabeziak. Eta, batez ere, hor dago Txinaren itzala.


Mikel Ayestaran: "Hamasek badaki bahituak direla bere armarik preziatuena"

EITBk Jerusalemen duen berriemaile bereziak gerraren azken ordukoa eman digu.


Dekalogo bat, elkarrizketa «onak» egin ahal izateko

Francisco J. Rodriguez Baenak gomendioak bildu ditu elkarrizketa «onak» egiteari begira, zenbait kazetariren iritziak kontuan hartuta


Salaberria eta Arregi, azkarrenak

Izaro Salaberriak eta Peru Arregik irabazi zuten Wukroren aldeko San Silbestrea, Urte Zahar egunean.

Ohi bezala, Urte Zahar egunez jokatu zen, ostiral arratsaldean, Wukroren aldeko San Silbestre lasterketa. Osasun egoeragatik izenemate kopurua mugatu behar izan zuten arren, herritar ugari animatu ziren urtea korrika bukatzera, gaztetxoen lasterketetan zein helduenean.

Azkeneko horretan, Izaro Salaberria eta Peru Arregi izan ziren azkarrenak, 4 kilometroko ibilbidean. Nesketan, Salaberriak aurrea hartu zien Ainhoa Arrutiri eta Nora Urberi; eta mutiletan, Arregiren atzetik helmugaratu ziren Gaizka Izagirre eta Vicent Pastor, probaren podiuma osatzeko.

Antolatzaileek bereziki eskerrak eman dizkiete parte hartu zuten guztiei, lasterketan bildutako dirua izango baita Wukroko herriari laguntzeko. Izan ere, gerran murgilduta dago hango zonaldea, eta gosetea haundia da bertako biztanleen artean.


'Babylon' eta 'El asombroso Mauricio' filmak emango dira asteburuan Aita Marin

Bi film emango dira asteburuan Aita Mari zinema aretoan: Babylon larunbatetik astelehenera bitartean, eta El asombroso Mauricio igande arratsaldean, haurren saioan.

Helduentzako eta haurrentzako film bana emango da asteburuan Aita Mari zinema aretoan. Bihartik astelehenera arte Brad Pitt eta Margot Robbie antzezle dituen Babylon pelikula ikusteko aukera izango da, egunero 19:30ean. 1920ko hamarkadako Los Angelesen girotuta, anbizio eta gehiegikeria neurrigabeko istorioa kontatzen ditu, Hollywoodeko hasierako gainbehera eta depravazio garaiko hainbat pertsonaiaren igoera eta erorketarena.

Sarrerak hemen eros daitezke aldez aurretik.

Igande arratsaldean, berriz, haurrentzako El asombroso Mauricio filma emango da Aita Marin. Sarrerak hemen eskuratu daitezke.


Atzeko kaleko jaiak

Atzeko kaleko jaiak, gaur:

17:00etan, jaiei hasiera emateko etxafuego jaurtiketa

17:30ean, zinta lasterketa

Kontzertuak: Mila Modu (20:30) eta Larru Beltzak (22:15)


AEBko Erreserba Federalak ohartarazi du inflazioa jaisteak "mina" ekarriko diela enpresa eta etxeei

Horren ildotik, Jerome Powell entitateko presidenteak adierazi duenez, inflazioa % 2aren bueltan kokatzeko, politika monetario murriztatzailea indarrean mantendu beharko da aldi batez. Dow Jonesek % 1,5 egin du behera Powellen hitzaldiaren ondotik.

Jerome Powell Estatu Batuetako Erreserba Federaleko presidenteak ohartarazi duenez, enpresek eta etxeek "mina" pairatuko dute, duela hilabete batzuk AEBn igo diren inflazio tasa altuak jaisteko politiken ondorioz.

Erreserba Federalak Jackson Holen egiten duen politika monetarioari buruzko sinposioan, Powellek nabarmendu du prezioen gorakadari mugarik ez jartzeak "min handiagoa" eragingo lukeela.

Burtsek erantzuna eman dute dagoeneko Powellen hitzaldiaren ostean. Dow Jonesek, Wall Streeteko adierazle nagusiak, % 1,6ko galerak erregistratu ditu arratsaldean. Ibexek, halaber, ildo beretik itxi du eguna, % 1,51eko jaitsierarekin.

"Prezioen egonkortasuna berrezartzeak denbora beharko du, eta gure baliabideak irmotasunez erabiltzea eskatuko du, eskaria eta eskaintza hobeto orekatuta egon daitezen", esan du Powellek.

"Inflazioa jaisteak hazkunde tasa joeraren azpitik luzaroan izatea eskatuko du seguruenik. Gainera, litekeena da lan merkatuko baldintzak malgutzea. Interes tipo altuenek, hazkundearen beherakadak eta lan merkatuko baldintzen malgutzeak inflazioa jaitsiarazten badute ere, mina ere ekarriko die enpresa eta etxeei", azpimarratu du.

Erreserba Federalaren presidenteak, halaber, ziurtatu duenez, entitateak inflazioa % 2ra itzularazteko moduko maila murriztatzaile batera bideratu ditu politikak.

Horren ildotik, Powellek ohartarazi du inflazioa % 2aren bueltan kokatzeko, politika monetario murriztatzailea indarrean mantendu beharko dela aldi batez. Gainera, aurrekariei begiratuta, ez da gomendagarria "politika monetarioa behar baino arinago malgutzea".


Maria del Riok Bilboko erdigunean eman du boza

EH Bilduren Bilboko alkategaiak adierazi du "egun oso garrantzitsua" dela "bilbotar guztiontzat".


Festa erlearen bueltan

XVI. Euskal Jaiak ari dira ospatzen Anoetan, eta erlezainen lana balioetsi dute aurtengoan. Herriko artisau eta baserritarrek hartu dute plaza, eta eguerdian ardo dastaketa ere egin dute.

Euskal nortasuna hauspotu, jakintza eta tradizioak ezagutarazi eta herriko baserritarrei plaza eskaintzeko eguna ospatzen ari dira Anoetan. Euskal Jaietako hamaseigarren edizioa dute aurtengoa, eta bigarren urtetik gai nagusi bat hartzen dute urtero aitzaki. Aurten, erleen inguruko lanketa jarri dute azpimarra eta horren inguruan antolatu dute festa.

Goizean goizetik 28 postu inguruk hartu dute herriko plaza; Euskal Herriko txoko guztietatik etorritako baserrietako produktu freskoak eta artisautza postuak izan dira bertan. Horrez gain, Irakineko kideek krep tailerra antolatu dute azokan bertan, eta Balerdipeko Erleak proiektuko kideek, berriz, kandela tailerra egin dute. Ekitaldi nagusia bukatu ostean, ardo dastaketari ekin diote plazako estalpean. Aurten, lehen aldiz, Nafarroako Mendiko upategiko ardo ekologikoa dastatzeko aukera izan da, txorizo egosi pintxoekin batera.

Baserritarren lana bistaratzeaz gainera, euskal nortasuna aldarrikatzeko helburua ere badu Euskal Jaiak. Horregatik, antolatzaileek urtero eskatu bezala, festarekin bat eginez herritar ugari baserritarrez jantzita gerturatu da azokara.

Bazkariaren osteko festa

Urteroko moduan, txekor jatea izan dute eguerdian pilotalekuan, eta 230 lagunek eman dute izena aurtengoan. Arratsaldean ere festak ez du etenik izango eta 18:00etan herri kirol desafioa izango dute ikusgai; Julen Gabirondo eta Jokin Urretabizkaia aizkolariak izango dira batetik, eta Udane Ostolaza eta Ane Zinkunegi harri jasotzaileak bestetik. Eguna amaitzeko Izer eta Alabier trikitilariekin erromeria egingo dute. Bitarte horretan, Anoetako talogileek egindako taloak dastatzeko aukera izango da.


Lau panel jarri dituzte Etxebarrian 36ko gerran hildako herritarren omenez

Etxebarriko herrigunean, herritarren eguneroko bidean, 36ko gerrak hil zituen zenbait herritarren memoria lekuak sortu ditu Ahaztuen Oroimena elkarteak. 1936ko gerraren ondorioz hildako herritarrak gogora ekarri, omendu eta haiei gertatutakoa transmititzea dute helburu, eta horretarako lau seinale edo panel informatibo jarri dituzte.

Amotokua baserriko bidegurutzean, Txori Bentako zubian eta Olaia aurrean jarri dituzte panelak gune horietan bertan 36ko gerraren ondorioz hil ziren Juan Jose Idoeta Solozabal Amoto Txikiren (Etxebarria, Amotokua baserria, 1874-Etxebarria, Beide baserria, 1936), Benito Agapito Bereziartua Egiaren (Etxebarria, Lomiño Barrena baserria 1924-Etxebarria, Txoribenta, 1937), eta Miguel Ibarzabal Arrietaren (Xemein, Asta Goiko baserria, 1910-Etxebarria, 1937) omenez, eta Peñanekua plazan jarri dute laugarrena , bertan jaio zen-eta Faxistek hil zuten Jose Ignazio Peñagarikano Solozabal (Etxebarria, 1872–Hernani, 1936).

Seinale edo panel bakoitzak QR kode bat dauka, eta Ahaztuen Oroimena elkartekoek hildako guztien azalpenagaz osatu duten txostenagaz dauka lotura. Txostena interaktiboa da, eta 1936ko gertaeren mapa orokorrerako lotura ere badu.

Olaia aurrean jarri duten panela. Argazkia: Ahaztuen Oroimena elkartea

Paneletan ageri direnez gain, hildako herritarren zerrenda luzeagoa da, eta hori ere aurkeztuko du elkarteak «eurak ere euren memoria lekua izan dezaten». Barikuan [urriak 8], 18:30ean Etxebarriko kultur aretoan egingo dute aurkezpena. Ekitaldi horretan, Memoria Lekuak ekimenaren baitan osatu duten txostena aurkeztuko dute eta 36ko gerran hildako herritarrei gertatutakoa ezagutzera emango dute. Bideo bat ere prestatu dute lekuko eta senideen bizipenekin.

Oraingoz, zortzi herritarren lekukotza edota informazioa jaso dute. Hala ere, zerrenda hori luzatzen joan daitekeela azaldu dute: «aurrera jarraitzen dugu ikerketekin, eta horrek izen gehiago ekar ditzake».

Antonio Arregi Arrizabalaga. (Satzu, Etxebarria, 1914-04-03 -Derio, 1937-06-11): La Esperanza lantegian (Derion/Zamudion) lanean zegoela frankisten erasoaren ondorioz zauritu eta hil zen.

Ramon Belaustegi Arrillaga. (Aiste Zuri, Etxebarria, 1918-08-14 – Altzola Zaharra-Urtzulo, Etxebarria, 1936-10-06): Altzola Zahar baserrian zegoela, tiro bat jaso zuen; handik Urtzulora eraman eta balak sortutako zauriaren ondorioz odolustu eta hil zen. Inguru hartako pinudian lurperatu zuten gurutze bat jarriz, aurrerago hobitik atera eta Etxebarriko hilerrian lurperatzeko.

Agapito Bereziartua Egia. (Lomiño Barrena, Etxebarria, 1924-01-28 – Txoribentako zubia, Etxebarria, 1937-05-01): Txori Bentako zubian, bide ertzean aurkitu zuen esku bonba batekin zebilela eztanda egin eta bertan hil zen. Etxebarriko hilerrian lurperatu zuten.

Feliciano Errasti Elgoibar. (Oizete behekoa, Etxebarria, 1894-11-08 – Durango, 1937-03-31): Feliciano, Etxebarriko Oizete behekoan jaio zen, handik familia guztia Eibarrera joan zen bizitzera eta bertan osatu zuen familia. Armagina zen, baina faxistek Durango bonbardatu zutenean egunean (1937-03-31) bertara joana zen, senideen negoziorako beharrezkoak erostera. Bonbardaketak harrapatu elizan babestu eta hil zen. Durangoko hilerrian hobiratu zuten.

Juan Jose Idoeta Solozabal. (Amoto, Etxebarria, 1874-02-11 – Beide, Etxebarria, 1936-10-27): Beide baserriak jasotako kanoikada baten ondorioz sortutako sutearen ondorioz, bertako altzariak etxetik ateratzen laguntzera joanda zela, beste obus baten erasoa jasan eta hil egin zen. Markinara eraman zuten arren ezin izan zuten metraila zaurien kalteak sendatzeko. Etxebarriko hilerrian hobiratu zuten.

Luis Munduate Gastezi. (Errotabarri, Etxebarria, 1937-01-05- Errotabarri, Etxebarria, 1937-01-14): Errotabarrin errefuxiatuta ziren familiaren ume jaio berria osasun arazoengatik hil zen. Aita Maxen frontean zuela haren bila iritsi zen ama eta Alegiako (Gipuzkoa) bikotearen haurra Errotabarrin jaio zen. Egun batzuetara hil egin zen eta Etxebarriko hilerrian lurperatu zuten.

Jose Unamunzaga Bereziartua. (Aulestiarte, Etxebarria, 1915-07-17 – Aulestiarte, Etxebarria, 1937-04-20): Etxe ostean zegoela, faxistek jaurtitako kanoikada baten obusak eragindako eztandaren ondorioz hil zen.

Maria Zubillaga Urkidi. (Urta, Etxebarria, 1905-04-11 – BIlbo, 1937-04-18): Etxebarriko Urta baserrian jaio eta Bilbon bizi zen. Egun horretan frankistek burututako aire erasoaren ondorioz hil zen Bilbon. Bertako hilerrian hobiratu zuten.


Darahli Elkarteari Eskerrik Asko

Zumaiako EAJ-PNV Udal-Taldeak urte hauek guztietan egindako lana eskertu nahi dio Darahli elkarteari.

Benetan meritu handia duzue 2006tik gaurdaino Saharako Herriari elkartasuna eta laguntza adierazteko egin duzuen lan nekaezinagatik.

Saharar herriak aspaldidanik pairatzen duen zapalkuntza politikoa zumaiarren artean ezagutzera eman duzue. Kanpalekuetan bizi diren errefuxiatuen bizi-baldintza gogorrak arindu eta solidaritatea etengabe landu duzue eta ahalegin hau, benetan txalogarria iruditzen zaigu.

Eskerrik asko!! !


Kontzertua: Toundra + Ro

'Vortex' diskoa aurkeztuko du Azpeitian Toundra postrock talde ezagunak. Bestalde, Azpeiti-Azkoitiko lagunek osatzen dute Ro taldeak ere lan berria izango du aurkeztuko du.